               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 24.5.2017
            JOIN(2017) 19 final
            Κοινή σύσταση για
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία εξουσιοδοτούνται η Ευρωπαϊκή Επιτροπή και η Ύπατη Εκπρόσωπος της Ένωσης για Θέματα Εξωτερικής Πολιτικής και Πολιτικής Ασφαλείας να αρχίσουν διαπραγματεύσεις και να διαπραγματευθούν μια εκσυγχρονισμένη συμφωνία σύνδεσης με τη Δημοκρατία της Χιλής
            {SWD(2017) 172 final}{SWD(2017) 173 final}

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΠΡΟΤΑΣΗΣ

               •Αιτιολόγηση και στόχοι της πρότασης

               Η Χιλή ήταν η πρώτη χώρα της Νότιας Αμερικής που συνήψε συμφωνία σύνδεσης με την ΕΕ (εφεξής «η συμφωνία»). Η συμφωνία, που περιλαμβάνει διατάξεις για την πολιτική, τη συνεργασία και το εμπόριο, εφαρμόζεται προσωρινά από την 1η Φεβρουαρίου 2003. Η συμφωνία ετέθη σε ισχύ την 1η Μαρτίου 2005.

               Η εφαρμογή της συμφωνίας σημείωσε καλή πρόοδο και το θεσμικό της πλαίσιο είναι πλήρως λειτουργικό. Η συμφωνία συνέβαλε στην ενίσχυση των σχέσεων ΕΕ-Χιλής (εφεξής «τα μέρη») και άνοιξε τον δρόμο για τον καθορισμό νέων τομέων συνεργασίας και τη δημιουργία νέων διαλόγων πολιτικής. Σχετικά με εμπορικά θέματα, η συμφωνία περιλαμβάνει μια συμφωνία ελεύθερων συναλλαγών, η οποία έχει συμβάλει στην ισχυρή ανάπτυξη του διμερούς εμπορίου και των επενδύσεων.

               Κατά τη συνεδρίαση στο περιθώριο της διάσκεψης κορυφής ΕΕ-CELAC που πραγματοποιήθηκε στο Σαντιάγο, στις 26-27 Ιανουαρίου 2013, οι ηγέτες της ΕΕ και της Χιλής συμφώνησαν ότι θα πρέπει να διερευνήσουν τρόπους εκσυγχρονισμού της συμφωνίας μετά από 10 έτη εφαρμογής της.  Τον Απρίλιο του 2015, το 6ο Συμβούλιο Σύνδεσης ΕΕ-Χιλής συμφώνησε με τη σύσταση της κοινής ομάδας εργασίας (εφεξής «η Ομάδα») σχετικά με τον εκσυγχρονισμό της συμφωνίας. Ο στόχος της ομάδας ήταν να πραγματοποιήσει μια διερευνητική μελέτη με την αξιολόγηση του επιπέδου των φιλοδοξιών για την έναρξη διαπραγματεύσεων με στόχο τον εκσυγχρονισμό της συμφωνίας σε όλους τους τομείς. Η ομάδα δημιούργησε δύο υποομάδες, εκ των οποίων η μία ήταν υπεύθυνη για θέματα πολιτικής και τη συνεργασία και η άλλη για το εμπόριο. Οι υποομάδες ολοκλήρωσαν το έργο τους με την ευκαιρία της 14ης Επιτροπής Σύνδεσης ΕΕ-Χιλής που συνήλθε στις 31 Ιανουαρίου 2017.

               Μια εκσυγχρονισμένη συμφωνία θα πρέπει να καθορίσει το πλαίσιο των σχέσεων ΕΕ-Χιλής καλύπτοντας ζητήματα πολιτικής, ασφάλειας, τομεακής συνεργασίας και εμπορίου. Ο κυριότερος στόχος πολιτικής είναι να εμβαθύνει τις σχέσεις ΕΕ-Χιλής με ένα νέο ολοκληρωμένο κείμενο που θα αντικαθιστά την ισχύουσα συμφωνία ώστε να διευρυνθεί το σημερινό πεδίο εφαρμογής της και θα αντικατοπτρίζει τις νέες διμερείς και παγκόσμιες πολιτικές και οικονομικές προκλήσεις. Η διαδικασία εκσυγχρονισμού θα πρέπει, με βάση τις εμπειρίες από την εφαρμογή της ισχύουσας συμφωνίας, να λαμβάνει υπόψη την εμβάθυνση της διαδικασίας ολοκλήρωσης της ΕΕ και την προσχώρηση των νέων κρατών μελών της ΕΕ, την εξέλιξη του ρόλου της ΕΕ και της Χιλής στη διεθνή σκηνή.

               Σχετικά με ζητήματα εμπορίου, υπήρξαν επίσης σημαντικές εξελίξεις της εμπορικής πολιτικής σε παγκόσμιο επίπεδο, και τα μέρη έχουν συνάψει πολύ φιλόδοξες και σφαιρικές συμφωνίες με τρίτους εταίρους, οι οποίες υπερβαίνουν κατά πολύ τις διατάξεις της Συμφωνίας Ελευθέρων Συναλλαγών ΕΕ-Χιλής.

               Οι προπαρασκευαστικές συζητήσεις που έγιναν στην Oμάδα συνέβαλαν στη διαμόρφωση ορισμένων από τις παραμέτρους τις οποίες θα πρέπει να λάβει υπόψη η διαδικασία εκσυγχρονισμού. Για την πολιτική και τη συνεργασία, η ομάδα συνέβαλε στην υιοθέτηση μιας αρχικής συνεννόησης σχετικά με την πιθανή δομή και το πεδίο εφαρμογής της νέας συμφωνίας. Η ομάδα βοήθησε επίσης στον εντοπισμό πιθανών τομέων αμοιβαίου ενδιαφέροντος για μελλοντική συνεργασία, με επίκεντρο τη συνεχιζόμενη διεθνή συνεργασία ΕΕ-Χιλής στο πλαίσιο της Ατζέντας του 2030 και της επίτευξης των στόχων βιώσιμης ανάπτυξης.

               Όσον αφορά τα εμπορικά θέματα, η διερευνητική διαδικασία αντικατοπτρίζει το πεδίο εφαρμογής και το επίπεδο φιλοδοξίας που τα μέρη μπορούσαν να επιτύχουν σε ένα συνολικό εκσυγχρονισμό του εμπορικού μέρους της συμφωνίας. Επιβεβαίωσε τον κοινό στόχο για τη φιλόδοξη αναβάθμιση του πλαισίου για διμερείς εμπορικές και επενδυτικές σχέσεις, με βάση την ισχύουσα συμφωνία, οι οποίες προχωρούν πέραν των δεσμεύσεων του ΠΟΕ. Οι διαπραγματεύσεις θα πρέπει να διεξαχθούν λαμβανομένων υπόψη των πλέον πρόσφατων εμπορικών συμφωνιών τις οποίες έχουν διαπραγματευθεί και συνάψει τα μέρη, και της ανάγκης να εξασφαλιστεί η συμπληρωματικότητα και η συνοχή με τις εν λόγω διαπραγματεύσεις και συμφωνίες.

                  Μια εκσυγχρονισμένη συμφωνία θα πρέπει, ως εκ τούτου, να παρέχει το υψηλότερο δυνατό επίπεδο ελευθέρωσης του εμπορίου αγαθών, υπηρεσιών και επενδύσεων, καθώς και πρόσβαση στις δημόσιες συμβάσεις. Θα πρέπει να εξασφαλίζει υψηλό επίπεδο προστασίας και επιβολής των δικαιωμάτων διανοητικής ιδιοκτησίας, συμπεριλαμβανομένων των γεωγραφικών ενδείξεων. Επιπλέον, θα πρέπει να επεκτείνει το πεδίο εφαρμογής των υφιστάμενων εμπορικών διατάξεων για την αντιμετώπιση μη δασμολογικών φραγμών και άλλων κανονιστικών και βασιζόμενων σε κανόνες πτυχών. Μια εκσυγχρονισμένη συμφωνία θα πρέπει να διασφαλίζει το δικαίωμα των μερών να επιδιώξουν θεμιτούς στόχους δημόσιας πολιτικής σε όλους τους σχετικούς τομείς. Θα πρέπει επίσης να προωθεί και άλλα θέματα, όπως το εμπόριο και η βιώσιμη ανάπτυξη, το εμπόριο και το φύλο, καθώς και το εμπόριο και οι ΜΜΕ.

               •Συνοχή με ισχύουσες διατάξεις στον τομέα πολιτικής

               Η σύσταση είναι σύμφωνα με τη συνολική στρατηγική της ΕΕ για την εξωτερική πολιτική και την πολιτική ασφάλειας, η οποία προβλέπει, μεταξύ άλλων, την εμβάθυνση των σχέσεων με τη Λατινική Αμερική και την Καραϊβική μέσω της σύναψης διμερών εταιρικών σχέσεων.

               Η σύσταση είναι σύμφωνη με την ανακοίνωση «Εμπόριο για όλους - Προς μια πιο αποτελεσματική, διαφανή και υπεύθυνη πολιτική για το εμπόριο και τις επενδύσεις», στην οποία υπογραμμίζεται η ανάγκη να προωθηθούν οι διμερείς μας σχέσεις προκειμένου να ενισχυθούν η απασχόληση και η ανάπτυξη μέσω της σφαιρικής εξάλειψης των φραγμών στο εμπόριο και τις επενδύσεις, με παράλληλη διασφάλιση υψηλών επιπέδων κοινωνικής και περιβαλλοντικής προστασίας και άλλων στόχων πολιτικής της ΕΕ, συμπεριλαμβανομένων της βιώσιμης ανάπτυξης και της ανταπόκρισης στις ιδιαίτερες ανάγκες των ΜΜΕ. Η ανακοίνωση «Εμπόριο για όλους», τόνιζε ότι η Επιτροπή θα ζητήσει διαπραγματευτικές οδηγίες για τον εκσυγχρονισμό της συμφωνίας μετά την επιτυχή ολοκλήρωση της διερευνητικής μελέτης.

               •Συνοχή με άλλες πολιτικές της Ένωσης

               Η σύσταση είναι σύμφωνη με το Πρόγραμμα Δράσης για Αλλαγή, που εκδόθηκε το 2011, ως βάση για την αναπτυξιακή πολιτική της ΕΕ έναντι τρίτων χωρών. Στο πλαίσιο αυτό, η Χιλή έχει εξέλθει από τη βοήθεια της ΕΕ στο πλαίσιο της διμερούς συνεργασίας, ενώ επιδιώχθηκε νέος τύπος διεθνούς συνεργασίας με βάση την ευρωπαϊκή κοινή αντίληψη για την ανάπτυξη και την Ατζέντα του 2030 για τη βιώσιμη ανάπτυξη.

               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ

               •Νομική βάση

               Η σύσταση βασίζεται στο άρθρο 218 παράγραφοι 3 και 4 της Συνθήκης για τη λειτουργία της Ευρωπαϊκής Ένωσης (ΣΛΕΕ).

               •Επικουρικότητα (σε περίπτωση μη αποκλειστικής αρμοδιότητας)

               Σκοπός της συμφωνίας είναι η αναβάθμιση της υφιστάμενης σύνδεσης μεταξύ της ΕΕ και της Χιλής. Συνεπώς, η δράση θα πρέπει να διεξαχθεί σε επίπεδο ΕΕ.

               Η κοινή εμπορική πολιτική συγκαταλέγεται στους τομείς αποκλειστικής αρμοδιότητας της Ένωσης σύμφωνα με το άρθρο 3 της ΣΛΕΕ και, σύμφωνα με το άρθρο 5 παράγραφος 3 της Συνθήκης για την Ευρωπαϊκή Ένωση, η αρχή της επικουρικότητας δεν εφαρμόζεται σε τομείς αποκλειστικής αρμοδιότητας.

               •Αναλογικότητα

               Η σύσταση για απόφαση του Συμβουλίου με την οποία εξουσιοδοτείται η Επιτροπή και η Ύπατη Εκπρόσωπος της Ένωσης για Θέματα Εξωτερικής Πολιτικής και Πολιτικής Ασφαλείας (η «Ύπατη Εκπρόσωπος») να διαπραγματευθούν μια εκσυγχρονισμένη συμφωνία με τη Χιλή, δεν υπερβαίνει ό, τι είναι αναγκαίο ή κατάλληλο για την επίτευξη των στόχων πολιτικής.

               Για εμπορικά θέματα, σύμφωνα με την αρχή της αναλογικότητας, εξετάστηκαν όλες οι εύλογες παρεμβάσεις πολιτικής προκειμένου να εκτιμηθεί η πιθανή αποτελεσματικότητα τέτοιων παρεμβάσεων, όπως περιγράφεται λεπτομερώς στην έκθεση εκτίμησης των επιπτώσεων.

               •Επιλογή του νομικού μέσου

                  Απόφαση του Συμβουλίου της Ευρωπαϊκής Ένωσης

               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ

               •Εκ των υστέρων αξιολογήσεις/έλεγχοι καταλληλότητας της ισχύουσας νομοθεσίας

                  Εκ των υστέρων αξιολόγηση σχετικά με τον οικονομικό αντίκτυπο του εμπορικού μέρους της συμφωνίας εκπονήθηκε από εξωτερικό σύμβουλο το 2012. Περισσότερες λεπτομέρειες παρέχονται στην έκθεση εκτίμησης των επιπτώσεων, η οποία επισυνάπτεται στην παρούσα σύσταση.

               •Διαβουλεύσεις με τα ενδιαφερόμενα μέρη

               Μεταξύ της 8ης Ιουνίου και της 8ης Σεπτεμβρίου 2016, η Επιτροπή διενήργησε μια δημόσια διαβούλευση μέσω διαδικτύου, η οποία δημοσιεύθηκε στον δικτυακό τόπο της Γενικής Διεύθυνσης TRADE και μέσω του «EU Survey» (το εργαλείο διαδικτυακών δημόσιων διαβουλεύσεων της Επιτροπής). Τα ενδιαφερόμενα μέρη κλήθηκαν να απαντήσουν σε ερωτήσεις που καλύπτουν ευρύ φάσμα θεμάτων σχετικά με το εμπόριο και τις επενδύσεις μεταξύ της ΕΕ και της Χιλής. Η σύνοψη των απαντήσεων στη δημόσια διαβούλευση επισυνάπτεται στην έκθεση εκτίμησης των επιπτώσεων και οι απαντήσεις των ενδιαφερόμενων μερών δημοσιεύτηκαν στον δικτυακό τόπο της ΓΔ TRADE.

               •Συγκέντρωση και χρήση εμπειρογνωσίας

                  Ανατέθηκε σε εξωτερικό σύμβουλο η διεξαγωγή εκ των προτέρων ανάλυσης των δυνητικών επιπτώσεων στον εκσυγχρονισμό του εμπορικού μέρους της συμφωνίας. Η εν λόγω εξωτερική μελέτη επισυνάπτεται στην έκθεση της εκτίμησης των επιπτώσεων.

               •Εκτίμηση επιπτώσεων

                  Πραγματοποιήθηκε εκτίμηση των επιπτώσεων στον εκσυγχρονισμό του εμπορικού μέρους της συμφωνίας.  Η έκθεση εκτίμησης των επιπτώσεων και το δελτίο συνοπτικής παρουσίασής της, καθώς και η θετική γνώμη της επιτροπής ρυθμιστικού ελέγχου επισυνάπτονται στην παρούσα σύσταση.

                  Εκτός από την εκτίμηση των επιπτώσεων, μια ανεξάρτητη εκτίμηση των επιπτώσεων στη βιωσιμότητα θα εξετάσει τις πιθανές οικονομικές, κοινωνικές και περιβαλλοντικές επιπτώσεις, καθώς και τις επιπτώσεις στα ανθρώπινα δικαιώματα, του εμπορικού μέρους της εκσυγχρονισμένης συμφωνίας. Η αξιολόγηση θα διεξαχθεί από εξωτερικούς συμβούλους ταυτόχρονα με τις διαπραγματεύσεις και θα βασίζεται σε μια ευρεία και διαρκή διαβούλευση με τα ενδιαφερόμενα μέρη, ιδίως την κοινωνία των πολιτών. Η εκτίμηση των επιπτώσεων στη βιωσιμότητα θα ολοκληρωθεί πριν από τη μονογράφηση της εκσυγχρονισμένης συμφωνίας και τα συμπεράσματά της θα ληφθούν υπόψη κατά τη διαδικασία των διαπραγματεύσεων.

               •Καταλληλότητα του κανονιστικού πλαισίου και απλούστευση

                  Οι ΜΜΕ θα πρέπει να επωφεληθούν από νέες εμπορικές ευκαιρίες και εξοικονομήσεις δαπανών, οι οποίες θα προκύψουν χάρη στην ελευθέρωση και τη βελτίωση του νομικού πλαισίου, καθώς και χάρη σε ρυθμίσεις για τη βελτίωση των τελωνειακών διαδικασιών και για την αύξηση της διαφάνειας του κανονιστικού πλαισίου. Η έκθεση εκτίμησης των επιπτώσεων περιέχει λεπτομερή στοιχεία σχετικά με τις πιθανές επιπτώσεις στα ενδιαφερόμενα μέρη και τους τομείς της οικονομίας.

               •Θεμελιώδη δικαιώματα

                  Η ΕΕ θα επιδιώξει να συμπεριλάβει ειδικές ρήτρες σχετικά με τη δημοκρατία, το κράτος δικαίου, τα ανθρώπινα δικαιώματα και τις θεμελιώδεις ελευθερίες, που πρέπει να προσδιοριστούν ως ουσιώδη στοιχεία της συμφωνίας.

                  Η έκθεση εκτίμησης των επιπτώσεων στον εκσυγχρονισμό του εμπορικού μέρους της συμφωνίας εξετάζει τα θέματα των θεμελιωδών δικαιωμάτων στο πλαίσιο κοινωνικών και περιβαλλοντικών πτυχών καθώς και των ανθρωπίνων δικαιωμάτων. Για παράδειγμα, σύμφωνα με την καθιερωμένη πολιτική της ΕΕ, το εμπορικό μέρος της εκσυγχρονισμένης συμφωνίας θα πρέπει να περιλαμβάνει ένα κεφάλαιο για το εμπόριο και τη βιώσιμη ανάπτυξη.

               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

                  Το εμπορικό μέρος της εκσυγχρονισμένης συμφωνίας θα έχει περιορισμένες αρνητικές επιπτώσεις στον προϋπολογισμό της ΕΕ υπό μορφή τελωνειακών δασμών λόγω της ελευθέρωσης του δασμολογικού καθεστώτος. Έμμεσες θετικές επιπτώσεις αναμένονται λόγω της αύξησης των πόρων που συνδέονται με τον φόρο προστιθέμενης αξίας και το ακαθάριστο εθνικό εισόδημα.

               5.ΛΟΙΠΑ ΣΤΟΙΧΕΙΑ

               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων

                  Σύμφωνα με τη δέσμευση που αναλήφθηκε με την ανακοίνωση του 2015 με τίτλο «Εμπόριο για όλους — Προς μια πιο υπεύθυνη πολιτική για το εμπόριο και τις επενδύσεις», θα πραγματοποιηθεί εμπεριστατωμένη εκ των υστέρων αξιολόγηση των αποτελεσμάτων του εμπορικού μέρους της εκσυγχρονισμένης συμφωνίας αφού αυτή θα έχει εφαρμοστεί για χρονικό διάστημα επαρκές ώστε να υπάρχουν αξιόπιστα δεδομένα. Η επισυναπτόμενη έκθεση εκτίμησης των επιπτώσεων περιλαμβάνει λεπτομερή στοιχεία σχετικά με τις προβλεπόμενες ρυθμίσεις παρακολούθησης και αξιολόγησης.

               •Επεξηγηματικά έγγραφα (για οδηγίες)

                  Χωρίς αντικείμενο.

               •Αναλυτική επεξήγηση των επιμέρους διατάξεων της πρότασης

               Χωρίς αντικείμενο.

               Διαδικαστικά θέματα

                  Η διαπραγματευτική ομάδα θα απαρτίζεται από την Επιτροπή και την Ύπατη Εκπρόσωπο.

               Σύμφωνα με το άρθρο 218 παράγραφος 4 της ΣΛΕΕ, προτείνεται το Συμβούλιο να ορίσει ειδική επιτροπή, σε διαβούλευση με την οποία πρέπει να διεξαχθούν οι διαπραγματεύσεις. Η Ομάδα εργασίας για τη Λατινική Αμερική και την Καραϊβική θα κληθεί να γνωμοδοτήσει σχετικά με τα μέρη της εκσυγχρονισμένης συμφωνίας που αφορούν την πολιτική και τη συνεργασία. Θα ζητείται τακτικά η γνώμη της επιτροπής εμπορικής πολιτικής για τα μέρη της συμφωνίας που αφορούν το εμπόριο.

               Το Ευρωπαϊκό Κοινοβούλιο θα ενημερώνεται σε όλα τα στάδια της διαδικασίας, σύμφωνα με το άρθρο 218 παράγραφος 10 της ΣΛΕΕ.

               Η ακριβής δομή της συμφωνίας θα καθοριστεί με βάση την περαιτέρω αξιολόγηση της γνώμης 2/15 του Δικαστηρίου

               Η Επιτροπή και η Ύπατη Εκπρόσωπος θα ενημερώσουν τη Χιλή σχετικά με τους εσωτερικούς κανόνες της ΕΕ για τη διαφάνεια, και σχετικά με την πρόσβαση από το Συμβούλιο της Ευρωπαϊκής Ένωσης και το Ευρωπαϊκό Κοινοβούλιο στα διαπραγματευτικά έγγραφα.

               Η Επιτροπή και η Ύπατη Εκπρόσωπος εκφράζουν την ικανοποίησή τους για το γεγονός ότι τα μέλη του Συμβουλίου της Ευρωπαϊκής Ένωσης δεσμεύονται ολοένα και περισσότερο σε πρώιμο στάδιο με τα κοινοβούλιά τους στις εμπορικές διαπραγματεύσεις σύμφωνα με τις θεσμικές πρακτικές τους. Ενθαρρύνει τα μέλη του Συμβουλίου της Ευρωπαϊκής Ένωσης να πράξουν το ίδιο σχετικά με την παρούσα σύσταση για απόφαση του Συμβουλίου, λαμβάνοντας δεόντως υπόψη την απόφαση 2013/488/ΕΕ του Συμβουλίου.

               Η Επιτροπή και η Ύπατη Εκπρόσωπος συνιστούν οι οδηγίες διαπραγμάτευσης να δημοσιοποιηθούν αμέσως μετά την έγκρισή τους.

               Η παρούσα σύσταση για απόφαση του Συμβουλίου θα καταστεί μη διαβαθμισμένη, όταν οι οδηγίες διαπραγμάτευσης στο παράρτημα αποσπασθούν από τη σύσταση.

               Κοινή σύσταση για

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               με την οποία εξουσιοδοτούνται η Ευρωπαϊκή Επιτροπή και η Ύπατη Εκπρόσωπος της Ένωσης για Θέματα Εξωτερικής Πολιτικής και Πολιτικής Ασφαλείας να αρχίσουν διαπραγματεύσεις και να διαπραγματευθούν μια εκσυγχρονισμένη συμφωνία σύνδεσης με τη Δημοκρατία της Χιλής

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 218 παράγραφοι 3 και 4,

               Έχοντας υπόψη τη σύσταση της Ευρωπαϊκής Επιτροπής και της Ύπατης Εκπροσώπου της Ένωσης για Θέματα Εξωτερικής Πολιτικής και Πολιτικής Ασφαλείας («Ύπατη Εκπρόσωπος»),

               ΕΚΤΙΜΩΝΤΑΣ ότι θα πρέπει να αρχίσουν διαπραγματεύσεις για τη σύναψη εκσυγχρονισμένης συμφωνίας σύνδεσης με τη Χιλή («η συμφωνία») η οποία θα αντικαταστήσει τη συμφωνία σύνδεσης μεταξύ της Ευρωπαϊκής Κοινότητας και των κρατών μελών της, αφενός, και της Δημοκρατίας της Χιλής, αφετέρου
                  1
               .

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               (1)Η Επιτροπή και η Ύπατη Εκπρόσωπος εξουσιοδοτούνται να διαπραγματευτούν, εξ ονόματος της Ένωσης, μια εκσυγχρονισμένη συμφωνία σύνδεσης με τη Χιλή («η συμφωνία»),

               (2)Η Επιτροπή ηγείται της διαπραγματευτικής ομάδας της Ένωσης.

               Άρθρο 2

               Οι διαπραγματεύσεις διεξάγονται βάσει των οδηγιών διαπραγμάτευσης του Συμβουλίου οι οποίες παρατίθενται στο παράρτημα της παρούσας απόφασης.

               Άρθρο 3

               Οι διαπραγματεύσεις διεξάγονται σε διαβούλευση με την ομάδα εργασίας Λατινική Αμερική και Καραϊβική του Συμβουλίου. Ζητείται τακτικά η γνώμη της επιτροπής εμπορικής πολιτικής για τα μέρη της συμφωνίας που αφορούν το εμπόριο.

               Άρθρο 4

               Η παρούσα απόφαση και το παράρτημά της θα δημοσιοποιηθούν αμέσως μετά την έγκρισή τους.

               Άρθρο 5

               Η παρούσα απόφαση απευθύνεται στην Επιτροπή και στην Ύπατη Εκπρόσωπο.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        ΕΕ L 352 της 30/12/2002, σ. 1.

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 24.5.2017
            JOIN(2017) 19 final
            ΠΑΡΑΡΤΗΜΑΤΑ
            to the
            Joint Recommendation for a Council Decision
            Authorising the European Commission and the High Representative of the Union for Foreign Affairs and Security Policy to open negotiations and negotiate with Chile a modernised Association Agreement
            {SWD(2017) 172 final}{SWD(2017) 173 final}

               ΟΔΗΓΙΕΣ ΓΙΑ ΤΗ ΔΙΑΠΡΑΓΜΑΤΕΥΣΗ ΕΚΣΥΧΡΟΝΙΣΜΕΝΗΣ ΣΥΜΦΩΝΙΑΣ ΣΥΝΔΕΣΗΣ ΜΕ ΤΗ ΧΙΛΗ

               {SWD(2017) 172 final}

               {SWD(2017) 173 final}

               ΠΑΡΑΡΤΗΜΑ

               ΟΔΗΓΙΕΣ ΓΙΑ ΤΗ ΔΙΑΠΡΑΓΜΑΤΕΥΣΗ ΕΚΣΥΧΡΟΝΙΣΜΕΝΗΣ ΣΥΜΦΩΝΙΑΣ ΣΥΝΔΕΣΗΣ ΜΕ ΤΗ ΧΙΛΗ

               A.
                     ΦΥΣΗ ΚΑΙ ΠΕΔΙΟ ΕΦΑΡΜΟΓΗΣ ΤΗΣ ΣΥΜΦΩΝΙΑΣ

               Στόχος των διαπραγματεύσεων είναι η σύναψη σφαιρικής συμφωνίας με τη Χιλή (εκσυγχρονισμένη συμφωνία) η οποία θα εκσυγχρονίσει και θα αντικαταστήσει την ισχύουσα συμφωνία σύνδεσης μεταξύ της Ευρωπαϊκής Κοινότητας και των κρατών μελών της, αφενός, και της Δημοκρατίας της Χιλής, αφετέρου
                  1
                (συμφωνία σύνδεσης).

               Οι διαπραγματεύσεις αναμένεται να διευρύνουν το τρέχον πεδίο εφαρμογής της συμφωνίας σύνδεσης και να την προσαρμόσουν στις νέες πολιτικές και οικονομικές παγκόσμιες προκλήσεις, στη νέα πραγματικότητα της εταιρικής σχέσης ΕΕ-Χιλής, καθώς και στο επίπεδο φιλοδοξίας των συμφωνιών που έχουν συναφθεί πρόσφατα και των διαπραγματεύσεων που διεξάγονται από την ΕΕ και τη Χιλή.

               Η εκσυγχρονισμένη συμφωνία αναμένεται να δημιουργήσει ένα συνεκτικό, ολοκληρωμένο, επικαιροποιημένο νομικά δεσμευτικό πλαίσιο που θα διέπει τις σχέσεις της ΕΕ με τη Χιλή.

               Δεδομένου ότι η Χιλή δεν εξαρτάται πλέον από τη διμερή αναπτυξιακή βοήθεια της ΕΕ, είναι σημαντικό η ουσία και η δομή της εκσυγχρονισμένης συμφωνίας να αντικατοπτρίζουν τη νέα μορφή συνεργασίας ΕΕ-Χιλής. Η συμφωνία θα πρέπει να αντικατοπτρίζει τον μετασχηματιστικό χαρακτήρα της Ατζέντας του 2030 και τον ρόλο της διεθνούς αναπτυξιακής συνεργασίας προς την επίτευξη των στόχων βιώσιμης ανάπτυξης.

               Η συμφωνία θα πρέπει να προβλέπει ενισχυμένη πολιτική συνεργασία σε θέματα εξωτερικής πολιτικής και ασφάλειας.

               Η ακριβής δομή της συμφωνίας θα καθοριστεί υπό το πρίσμα περαιτέρω αξιολόγησης της γνώμης 2/15 του Δικαστηρίου.

               B.
                     ΠΡΟΤΕΙΝΟΜΕΝΟ ΠΕΡΙΕΧΟΜΕΝΟ ΤΗΣ ΣΥΜΦΩΝΙΑΣ

               I.
                     Γενικες αρχες και στοχοι

               Η εκσυγχρονισμένη συμφωνία θα πρέπει να βασίζεται στον σεβασμό των δημοκρατικών αρχών, του κράτους δικαίου, των ανθρωπίνων δικαιωμάτων και των θεμελιωδών ελευθεριών, όπως κατοχυρώνονται ειδικότερα στον Χάρτη των Ηνωμένων Εθνών και άλλες σχετικές πράξεις ανθρωπίνων δικαιωμάτων, μεταξύ άλλων, στην Οικουμενική Διακήρυξη των Δικαιωμάτων του Ανθρώπου. Τα στοιχεία αυτά, από κοινού με το πρώτο μέρος της ρήτρας της ΕΕ σχετικά με τη μη διάδοση των όπλων μαζικής καταστροφής, θα πρέπει να αποτελέσουν ουσιώδη στοιχεία της εκσυγχρονισμένης συμφωνίας. Θα πρέπει να παρέχεται η δυνατότητα μονομερούς μερικής ή πλήρους αναστολής της συμφωνίας σε περίπτωση παραβίασης αυτών των αρχών.

               Η εκσυγχρονισμένη συμφωνία θα πρέπει να παρέχει τη δυνατότητα στη Χιλή και στην ΕΕ να ενισχύσουν τη θεσμική ικανότητά τους, τις δημόσιες πολιτικές και το νομοθετικό πλαίσιο και να ενεργούν ως στρατηγικοί εταίροι σε καίρια πολυμερή και περιφερειακά φόρουμ και θεσμούς, εφόσον συμφωνούν να το πράξουν.

               Στο πλαίσιο της εκσυγχρονισμένης συμφωνίας, κάθε μέρος θα πρέπει να λαμβάνει όλα τα απαιτούμενα μέτρα για την εφαρμογή των διατάξεων που θεσπίζει, καθώς και για την τήρησή τους σε όλα τα επίπεδα διακυβέρνησης.

               Η εκσυγχρονισμένη συμφωνία θα πρέπει να αντικατοπτρίζει την κοινή πολιτιστική κληρονομιά και τους ισχυρούς ιστορικούς, πολιτικούς και οικονομικούς δεσμούς που ενώνουν τις δύο πλευρές και να είναι σύμφωνη με τις ακόλουθες βασικές αρχές και τους ακόλουθους στόχους:

               ·Να προσαρμόσει το περιεχόμενο της συμφωνίας σύνδεσης προκειμένου να αντικατοπτρίζει καλύτερα τις πρόσφατες εξελίξεις σε παγκόσμιο επίπεδο.

               ·Να αντικατοπτρίζει τις κοινές αξίες της δημοκρατίας, του σεβασμού των ανθρωπίνων δικαιωμάτων και των θεμελιωδών ελευθεριών, καθώς και του κράτους δικαίου.

               ·Να αντικατοπτρίζει τη δέσμευση για την προώθηση ισχυρότερης σύνδεσης με σκοπό την ευημερία και ευζωία των πολιτών.

               ·Να υποστηρίζει τη στενότερη συνεργασία σε διμερή και διεθνή θέματα αμοιβαίου ενδιαφέροντος, περιλαμβανομένων των περιφερειακών πτυχών.

               ·Να ενισχύει τη συνεργασία επί διμερών, περιφερειακών και παγκόσμιων θεμάτων κοινού ενδιαφέροντος.

               ·Να αντικατοπτρίζει τη σπουδαιότητα ενός ισχυρού και αποτελεσματικού πολυμερούς συστήματος, βασισμένου στο διεθνές δίκαιο, με τη διαφύλαξη της ειρήνης, την πρόληψη των συγκρούσεων και την ενίσχυση της διεθνούς ασφάλειας, καθώς και την αντιμετώπιση κοινών προκλήσεων.

               ·Να αντικατοπτρίζει την αναγνώριση ότι η βιώσιμη ανάπτυξη αποτελεί γενικό στόχο των μερών και ότι θα επιδιώξουν να διασφαλίσουν την τήρηση, την προώθηση και την αποτελεσματική εφαρμογή διεθνών εργασιακών και περιβαλλοντικών συμφωνιών και προτύπων, σύμφωνα με το κεκτημένο της ΕΕ. Θα πρέπει επίσης να αντανακλά τη δέσμευση των μερών να μην ενθαρρύνουν συναλλαγές ή άμεσες ξένες επενδύσεις υποβαθμίζοντας την εθνική νομοθεσία και τα πρότυπα που ισχύουν για το περιβάλλον, την εργασία ή την υγεία και την ασφάλεια στον χώρο εργασίας, τα βασικά εργασιακά πρότυπα ή τις πολιτικές και τη νομοθεσία, καθώς και τη δέσμευση να βελτιώσουν τη νομοθεσία, τις πολιτικές και τα συνεπαγόμενα επίπεδα προστασίας του περιβάλλοντος και της εργασίας.

               Στόχος των εμπορικών και επενδυτικών διατάξεων της συμφωνίας θα πρέπει να είναι η αύξηση του εμπορίου και των επενδύσεων μεταξύ της ΕΕ και της Χιλής με την αξιοποίηση του αναξιοποίητου δυναμικού της διμερούς συμφωνίας, τη δημιουργία νέων οικονομικών ευκαιριών, την αύξηση της ευημερίας των καταναλωτών, την ενίσχυση της ανταγωνιστικότητας και τη δημιουργία θέσεων εργασίας και ανάπτυξης, μεταξύ άλλων με τα ακόλουθα:

               ·Τη σταδιακή και αμοιβαία περαιτέρω ελευθέρωση του εμπορίου αγαθών και υπηρεσιών, τις επενδύσεις, καθώς και την πρόσβαση σε ευκαιρίες σύναψης δημόσιων συμβάσεων.

               ·Υψηλό επίπεδο προστασίας των επενδύσεων.

               ·Υψηλό επίπεδο προστασίας των δικαιωμάτων διανοητικής ιδιοκτησίας, συμπεριλαμβανομένων των γεωγραφικών ενδείξεων.

               ·Υψηλό επίπεδο προστασίας των καταναλωτών.

               ·Την εξάλειψη, μείωση ή πρόληψη περιττών μη δασμολογικών εμποδίων.

               ·Το δικαίωμα ρύθμισης της οικονομικής δραστηριότητας προς το δημόσιο συμφέρον, για την επίτευξη θεμιτών στόχων δημόσιας πολιτικής, όπως αυτών της προστασίας και προώθησης της δημόσιας υγείας, των κοινωνικών υπηρεσιών, της δημόσιας παιδείας, της ασφάλειας, του περιβάλλοντος, της δημόσιας ηθικής, της κοινωνικής προστασίας ή της προστασίας του καταναλωτή, της προστασίας της ιδιωτικής ζωής και των δεδομένων προσωπικού χαρακτήρα και της προώθησης και προστασίας της πολιτισμικής πολυμορφίας.

               ·Μέτρα που να διασφαλίζουν ότι το διεθνές εμπόριο συμβάλλει στον γενικό στόχο της βιώσιμης ανάπτυξης, και τη δέσμευση των μερών να εφαρμόσουν την παρούσα συμφωνία κατ' αντίστοιχο τρόπο.

               ·Τον κοινό στόχο των μερών να λαμβάνουν υπόψη τις ιδιαίτερες προκλήσεις που αντιμετωπίζουν οι μικρές και μεσαίες επιχειρήσεις για να συμβάλουν στην ανάπτυξη του εμπορίου και των επενδύσεων.

               ·Τη δέσμευση των μερών να επικοινωνούν με όλα τα ενδιαφερόμενα μέρη της κοινωνίας των πολιτών, συμπεριλαμβανομένου του ιδιωτικού τομέα, των συνδικαλιστικών οργανώσεων και άλλων μη κυβερνητικών οργανώσεων.

               ·Τη δέσμευση των μερών να συνάψουν συμφωνία σε πλήρη συμμόρφωση με τα δικαιώματα και τις υποχρεώσεις τους που απορρέουν από τον ΠΟΕ, υποστηρικτική του πολυμερούς εμπορικού συστήματος.

               II.
                     Τομεις συνεργασιας

               Η συμφωνία θα πρέπει να υποστηρίζει το ευρύτερο δυνατό πεδίο συνεργασίας από το οποίο δεν θα πρέπει να αποκλειστεί κατ' αρχήν κανένας τομέας δραστηριοτήτων. Θα πρέπει να βασιστεί στην πείρα που έχει αποκτηθεί από την υφιστάμενη συνεργασία και να επιδιώξει την εξασφάλιση αποτελεσματικής διεθνούς συνεργασίας για την εφαρμογή της Ατζέντας του 2030 και την επίτευξη των στόχων βιώσιμης ανάπτυξης.

               Θα πρέπει να συμπεριλάβει την ανάληψη δεσμεύσεων από αμφότερα τα μέρη για εμβάθυνση της συνεργασίας τους μέσω ανταλλαγής γνώσεων και βέλτιστων πρακτικών σε τομείς κοινού ενδιαφέροντος, λαμβανομένου επίσης υπόψη ότι η Χιλή είναι χώρα υψηλού εισοδήματος και μέλος του ΟΟΣΑ. Θα πρέπει να αντανακλά τη σημασία της ενίσχυσης δράσεων τομεακής συνεργασίας, στόχος των οποίων θα πρέπει να είναι ειδικότερα η ανάπτυξη συγκεκριμένων προτάσεων και μέτρων και η επίτευξη στρατηγικών στόχων, καθώς και η προώθηση μιας δυναμικής νοοτροπίας διαβουλεύσεων και συντονισμού.

               Θα πρέπει να παρέχει τη δυνατότητα στα μέρη να προσδιορίσουν τρόπους ανάπτυξης και εφαρμογής σύγχρονων, αποτελεσματικών και δυναμικών εργασιακών μεθόδων, και να εκτιμήσουν από κοινού τα αποτελέσματα με βάση τους στρατηγικούς στόχους. Θα πρέπει να ενθαρρύνει τη δημιουργία δικτύων επαφών και να ενισχύσει την απαιτούμενη ικανότητα σχεδιασμού, υλοποίησης, μέτρησης, αξιολόγησης και διάδοσης των αποτελεσμάτων της σχέσης.

               Τομείς συνεργασίας:

               ·Κοινή εξωτερική πολιτική και πολιτική ασφαλείας

               ·Αφοπλισμός και μη διάδοση

               ·Ανθρώπινα δικαιώματα, κράτος δικαίου και χρηστή διακυβέρνηση

               ·Ισότητα των φύλων

               ·Διεθνής ασφάλεια και κυβερνοχώρος

               ·Καταπολέμηση της τρομοκρατίας

               ·Δικαστική συνεργασία

               ·Καταπολέμηση του λαθρεμπορίου ναρκωτικών, του οργανωμένου εγκλήματος και της διαφθοράς

               ·Διεθνής μετανάστευση

               ·Προξενική προστασία

               ·Ασφάλεια των πολιτών

               ·Συνεργασία στη διαχείριση διεθνών κρίσεων

               ·Επιχειρήσεις και βιομηχανία

               ·Πρώτες ύλες

               ·Εταιρική κοινωνική ευθύνη

               ·Απασχόληση και κοινωνικά ζητήματα

               ·Περιφερειακή συνεργασία

               ·Νεολαία

               ·Πολιτισμός

               ·Βιώσιμη ενέργεια

               ·Περιβάλλον

               ·Κλιματική αλλαγή

               ·Κυκλική οικονομία

               ·Αλιεία

               ·Διακυβέρνηση των ωκεανών

               ·Ετοιμότητα για την αντιμετώπιση καταστροφών

               ·Διεθνής συνεργασία και ανάπτυξη

               ·Γαλάζια ανάπτυξη

               ·Έρευνα, επιστήμη, τεχνολογία και καινοτομία

               ·Γεωσκόπηση

               ·Στρατηγικές ψηφιακής πολιτικής

               ·Προηγμένο ανθρώπινο δυναμικό

               ·Εκπαίδευση και τριτοβάθμια εκπαίδευση

               ·Τουρισμός

               ·Προστασία δεδομένων προσωπικού χαρακτήρα

               ·Στατιστικές

               ·Άλλοι τομείς, κατά περίπτωση

               III.
                     Εμποριο και Επενδυσεις

               Φυση και πεδιο εφαρμογης

               Στόχος του μέρους της εκσυγχρονισμένης συμφωνίας που αφορά το εμπόριο και τις επενδύσεις θα πρέπει να είναι να αυξήσει το επίπεδο φιλοδοξίας σε όλους τους τομείς της ισχύουσας συμφωνίας. Θα πρέπει να προβλέπει πρόσθετη και σφαιρική αμοιβαία ελευθέρωση του εμπορίου αγαθών και υπηρεσιών, καθώς και τη θέσπιση λεπτομερών κανόνων σε ευρύ φάσμα εμπορικών και επενδυτικών ζητημάτων, όπως διευκρινίζεται κατωτέρω. Επίσης, η συμφωνία θα πρέπει να προβλέπει τη σταδιακή και αμοιβαία ελευθέρωση των επενδύσεων, την προστασία των επενδύσεων, καθώς και επιπλέον αμοιβαία πρόσβαση στις αγορές δημοσίων συμβάσεων. Επιπροσθέτως, η συμφωνία, μέσω αποτελεσματικών και αποδοτικών μηχανισμών, θα πρέπει να αποσκοπεί στην άρση των περιττών εμπορικών και επενδυτικών εμποδίων, συμπεριλαμβανομένων των μη δασμολογικών φραγμών, και να επιδιώξει ένα φιλόδοξο επίπεδο κανονιστικής συνοχής για τα προϊόντα και τις υπηρεσίες, μεταξύ άλλων, μέσω της ενισχυμένης συνεργασίας των ρυθμιστικών αρχών.

               Ειδικότερα, οι κανόνες της συμφωνίας για την κανονιστική συνοχή δεν θα πρέπει να θίγουν το δικαίωμα των μερών να θεσπίσουν κανόνες σύμφωνα με το επίπεδο προστασίας της υγείας, της ασφάλειας, των καταναλωτών, της εργασίας, των δεδομένων και του περιβάλλοντος το οποίο κάθε πλευρά θεωρεί κατάλληλο, ή για να επιτύχουν θεμιτούς στόχους δημόσιας πολιτικής, όπως στόχους πολιτισμικής πολυμορφίας ή βιώσιμης ανάπτυξης (όπως καθορίζονται από κάθε μέρος) μέσω ρυθμίσεων.

               Το μέρος της συμφωνίας που αφορά το εμπόριο και τις επενδύσεις θα πρέπει επίσης να συμβάλλει στην προώθηση της βιώσιμης ανάπτυξης και των ευρύτερων αξιών της ΕΕ, όπως των ανθρωπίνων δικαιωμάτων, μεταξύ άλλων συμπεριλαμβάνοντας εμπορικές διατάξεις για εργασιακά θέματα, το περιβάλλον και τη διάσταση του φύλου, μέσω και της εταιρικής κοινωνικής ευθύνης, της διαφάνειας και της προώθησης και αποτελεσματικής εφαρμογής διεθνών εργασιακών και περιβαλλοντικών προτύπων. Για την εξέταση αυτών των μέτρων, θα πρέπει να ληφθεί υπόψη η βιώσιμη ανάπτυξη στο σύνολο της συμφωνίας, καθώς και με τη μορφή ειδικού κεφαλαίου για το εμπόριο και τη βιώσιμη ανάπτυξη, που να καλύπτει τόσο κοινωνικά όσο και περιβαλλοντικά ζητήματα.

               Η συμφωνία θα πρέπει να διασφαλίζει την ουσιαστική συμμόρφωση με τις διατάξεις αυτής από όλα τα επίπεδα κυβέρνησης, περιλαμβανομένων των περιφερειακών και τοπικών αρχών και των σχετικών οντοτήτων.

               Η συμφωνία θα πρέπει να λαμβάνει υπόψη τις ιδιαίτερες ανάγκες των μικρών και μεσαίων επιχειρήσεων.

               Εμποριο αγαθων

               Περαιτέρω εξάλειψη των δασμών

               Η συμφωνία θα πρέπει να επιδιώξει πλήρη δασμολογική ελευθέρωση, προβλέποντας παράλληλα ειδική μεταχείριση για τα προϊόντα που προσδιορίζονται ως ευαίσθητα, για τα οποία θα πρέπει να επιτευχθεί ουσιαστική πρόσβαση στην αγορά, π.χ. με την εφαρμογή μεγαλύτερων περιόδων κατάργησης ή την ανάληψη δεσμεύσεων μερικής ελευθέρωσης (συμπεριλαμβανομένων των δασμολογικών ποσοστώσεων), λαμβάνοντας υπόψη τα επιθετικά και αμυντικά συμφέροντα της ΕΕ.

               Οι δασμοί, φόροι ή τέλη επί των εξαγωγών ή μέτρα ισοδύναμου αποτελέσματος θα πρέπει να καταργηθούν και να απαγορευθεί η θέσπιση νέων μέτρων αυτού του είδους.

               Περιορισμοί στις εισαγωγές και τις εξαγωγές

               Η συμφωνία θα πρέπει να απαγορεύει οποιαδήποτε απαγόρευση ή περιορισμό των συναλλαγών μεταξύ των μερών, περιλαμβανομένων των ποσοτικών περιορισμών ή των απαιτήσεων αδειοδότησης, που δεν αιτιολογούνται βάσει των ειδικών εξαιρέσεων που παρατίθενται κατωτέρω, και θα πρέπει να εμπεριέχει ενισχυμένες διατάξεις όσον αφορά την αδειοδότηση των εισαγωγών και των εξαγωγών, τα επισκευασμένα εμπορεύματα, τα ανακατασκευασμένα προϊόντα και την επισήμανση της προέλευσης.

               Κανόνες καταγωγής

               Οι διαπραγματεύσεις θα πρέπει να επιδιώξουν την επικαιροποίηση του παραρτήματος σχετικά με τους κανόνες καταγωγής, με στόχο την αποσαφήνιση και απλούστευση των κανόνων καταγωγής και της διοικητικής συνεργασίας στο πλαίσιο της συμφωνίας, και να λάβουν υπόψη τις πρόσφατες εξελίξεις όσον αφορά τους κανόνες καταγωγής της ΕΕ. Οι διατάξεις περί διοικητικής συνεργασίας θα πρέπει να στοχεύουν επίσης στην κατάλληλη διευθέτηση των διοικητικών σφαλμάτων.

               Κατά τις διαπραγματεύσεις, θα μπορούσε να εξεταστεί το ζήτημα της επέκτασης της σώρευσης καταγωγής σε τρίτες χώρες, προς το συμφέρον του εμπορίου και των επενδύσεων της ΕΕ.

               Τελωνειακά ζητήματα και διευκόλυνση του εμπορίου

               Η συμφωνία θα πρέπει να συμπεριλάβει διατάξεις για περαιτέρω διευκόλυνση του εμπορίου μεταξύ των μερών, με παράλληλη διασφάλιση αποτελεσματικών ελέγχων και μέτρων καταπολέμησης της απάτης. Για τον σκοπό αυτό, θα πρέπει να βασιστεί στη συμφωνία του ΠΟΕ για τη διευκόλυνση του εμπορίου και να συμπεριλάβει λεπτομερείς υποχρεώσεις με στόχο, μεταξύ άλλων, να προωθήσει τον εκσυγχρονισμό και την απλούστευση των κανόνων και των διαδικασιών, την τυποποιημένη τεκμηρίωση, τη διαφάνεια, την ασφάλεια δικαίου και τη συνεργασία μεταξύ των τελωνειακών αρχών.

               Η εν λόγω συνεργασία θα πρέπει να συμπεριλάβει την ανταλλαγή πληροφοριών για την ασφάλεια της αλυσίδας εφοδιασμού και τη διαχείριση κινδύνου, καθώς και, κατά περίπτωση, την καθιέρωση της αμοιβαίας αναγνώρισης των τεχνικών διαχείρισης κινδύνου, των προτύπων κινδύνου, των ελέγχων ασφάλειας και των προγραμμάτων εμπορικής εταιρικής σχέσης για τους νομοταγείς και φερέγγυους οικονομικούς φορείς, τα οποία θα εγκρίνονται και θα εφαρμόζονται από τη σχετική επιτροπή. Θα πρέπει επίσης να συμπεριλάβει την αναβάθμιση των ισχυουσών διατάξεων για την αμοιβαία διοικητική συνδρομή σε τελωνειακά θέματα.

               Οι εν λόγω διατάξεις θα πρέπει επίσης να προωθήσουν τη σύγκλιση στον τομέα της διευκόλυνσης των συναλλαγών, μέσω της αποτελεσματικής υλοποίησης και εφαρμογής των διεθνών κανόνων και προτύπων στον τομέα των τελωνείων και των άλλων εμπορικών διαδικασιών, συμπεριλαμβανομένων των διατάξεων του ΠΟΕ και των πράξεων του Παγκόσμιου Οργανισμού Τελωνείων, καθώς και, μεταξύ άλλων, της αναθεωρημένης Σύμβασης του Κιότο.

               Μη δασμολογικά μέτρα

               Η συμφωνία θα πρέπει να αποσκοπεί στην άρση των περιττών εμποδίων για το εμπόριο και τις επενδύσεις, συμπεριλαμβανομένων των μη δασμολογικών φραγμών (ΜΔΦ), μέσω αποτελεσματικών και αποδοτικών μηχανισμών, και στην προώθηση της κανονιστικής συνοχής για τα αγαθά και τις υπηρεσίες μεταξύ της ΕΕ και της Χιλής.

               Τα θέματα μη δασμολογικών εμποδίων που αφορούν συγκεκριμένα προϊόντα θα πρέπει να επιλυθούν σε βάση ζήτησης και προσφοράς, παράλληλα με ανταλλαγές που αφορούν δασμολογικές παραχωρήσεις. Η συμφωνία θα πρέπει να συμπεριλάβει ειδικές υποχρεώσεις ανά τομέα σχετικά με τα μη δασμολογικά εμπόδια. Η συμφωνία θα πρέπει να προβλέπει κατάλληλες διαδικασίες για την αποτροπή νέων μελλοντικών μη δασμολογικών εμποδίων και άλλων περιττών εμποδίων για το εμπόριο, μεταξύ άλλων μέσω της διαφάνειας των εφαρμοστέων νόμων και κανονισμών.

               Η συμφωνία θα πρέπει να συμπεριλάβει διατάξεις για τις κρατικές εμπορικές επιχειρήσεις, με την εκτίμηση κάθε πιθανής στρέβλωσης του ανταγωνισμού και των φραγμών για το εμπόριο και τις επενδύσεις που θα ήταν δυνατό να δημιουργηθούν.

               Θα πρέπει επίσης να εξεταστεί το ζήτημα των γεωγραφικών φραγμών στο εμπόριο (μέτρων που έχουν σχεδιαστεί για να προστατεύσουν, να ευνοήσουν ή να τονώσουν τις εγχώριες επιχειρήσεις σε βάρος των εισαγόμενων αγαθών ή υπηρεσιών ή της διανοητικής ιδιοκτησίας ξένης κυριότητας ή ανάπτυξης).

               Τεχνικοί κανονισμοί, πρότυπα και διαδικασίες διαπίστωσης της συμμόρφωσης

               Τα μέρη θα πρέπει να θεσπίσουν περιεκτικές διατάξεις για τα τεχνικά εμπόδια στο εμπόριο, με βάση τη συμφωνία του ΠΟΕ για τα τεχνικά εμπόδια στο εμπόριο (συμφωνία ΤΕΕ), χωρίς να περιορίζονται σε αυτήν. Οι εν λόγω διατάξεις θα πρέπει να έχουν στόχο, μεταξύ άλλων, την επίτευξη συμβατότητας και σύγκλισης των τεχνικών κανόνων μέσω της εφαρμογής διεθνών προτύπων, τον εξορθολογισμό των απαιτήσεων δοκιμών και πιστοποίησης, π.χ. μέσω μιας προσέγγισης με βάση τον κίνδυνο για τη διαπίστωση της συμμόρφωσης (συμπεριλαμβανομένης της χρήσης της αυτοδήλωσης της συμμόρφωσης σε τομείς όπου είναι δυνατό και σκόπιμο), την προώθηση της χρήσης της διαπίστευσης, την ενίσχυση της διαφάνειας, την καθιέρωση μηχανισμού για τη βελτίωση του διαλόγου και της συνεργασίας κατά την εξέταση διμερών θεμάτων ΤΕΕ, καθώς και τη βελτίωση της διάδοσης πληροφοριών σε εισαγωγείς και εξαγωγείς.

               Θα μπορούσε να εξεταστεί η δυνατότητα τομεακών παραρτημάτων τα οποία να περιλαμβάνουν περισσότερες και λεπτομερέστερες διατάξεις.

               Υγειονομικά και φυτοϋγειονομικά μέτρα (ΥΦΠ)

               Για να διασφαλιστεί η συνοχή με άλλες παρόμοιες εμπορικές συμφωνίες που συνάπτει η ΕΕ, η νέα συμφωνία θα πρέπει να ενσωματώσει, με τις κατάλληλες θεσμικές ρυθμίσεις, τις διατάξεις της ισχύουσας συμφωνίας ΥΦΠ που προσαρτάται στην ισχύουσα συμφωνία σύνδεσης, με το ενδεχόμενο πιθανών προσαρμογών σε συγκεκριμένους τομείς.

               Μέσα εμπορικής άμυνας

               Μέτρα διασφάλισης

               Η συμφωνία θα πρέπει να συμπεριλάβει ρήτρα μέτρων διασφάλισης η οποία να προβλέπει ότι επιτρέπεται σε ένα μέρος να λάβει κατάλληλα μέτρα βάσει της συμφωνίας του ΠΟΕ για την εφαρμογή του άρθρου XIX της Γενικής Συμφωνίας Δασμών και Εμπορίου του 1994 (GATT) ή της συμφωνίας του ΠΟΕ για τα μέτρα διασφάλισης. Η συμφωνία θα πρέπει επίσης να μεριμνά ότι τα μέτρα διασφάλισης προκαλούν τη μικρότερη δυνατή στρέβλωση του διμερούς εμπορίου.

               Για τη μεγιστοποίηση των δεσμεύσεων ελευθέρωσης, και προκειμένου να διασφαλιστεί κάθε απαραίτητη προστασία λαμβάνοντας υπόψη τις ιδιαιτερότητες των ευαίσθητων τομέων, η συμφωνία θα πρέπει κατ' αρχήν να εμπεριέχει διμερή ρήτρα διασφάλισης σύμφωνα με την οποία επιτρέπεται σε ένα μέρος να άρει, εν όλω ή εν μέρει, προτιμήσεις σε περίπτωση που, μετά την έναρξη ισχύος της συμφωνίας, η αύξηση των εισαγωγών ενός προϊόντος από το άλλο μέρος προκαλεί ή απειλεί να προκαλέσει σοβαρή ζημία στην εγχώρια βιομηχανία του.

               Μέτρα αντιντάμπινγκ και αντισταθμιστικά μέτρα

               Η συμφωνία θα πρέπει να συμπεριλάβει ρήτρα για τα μέτρα αντιντάμπινγκ και τα αντισταθμιστικά μέτρα η οποία θα προβλέπει ότι επιτρέπεται σε ένα μέρος να λάβει ενδεδειγμένα μέτρα κατά του ντάμπινγκ και/ή των αντισταθμιστικών επιδοτήσεων βάσει της συμφωνίας του ΠΟΕ για την εφαρμογή του άρθρου VI της Γενικής Συμφωνίας Δασμών και Εμπορίου του 1994 (GATT) ή της συμφωνίας του ΠΟΕ για τις επιδοτήσεις και τα αντισταθμιστικά μέτρα. Η συμφωνία θα πρέπει επίσης να ενσωματώσει δεσμεύσεις που προχωρούν πέρα από τους κανόνες του ΠΟΕ στον τομέα αυτόν, σύμφωνα με τους κανόνες και τις προηγούμενες συμφωνίες της ΕΕ.

               Ειδικές διατάξεις

               Η συμφωνία θα πρέπει να αναγνωρίσει ότι οι πληρωμές «πράσινου κουτιού» δεν προκαλούν στρέβλωση των τιμών και συνεπώς δεν θα πρέπει να αποτελούν κατ' αρχήν στόχο των μέτρων αντιντάμπινγκ ή των μέτρων κατά των επιδοτήσεων.

               Συναλλαγες στον τομεα των υπηρεσιων και των επενδυσεων

               Ελευθέρωση των υπηρεσιών και των επενδύσεων και ψηφιακό εμπόριο

               Σύμφωνα με το άρθρο V της Γενικής Συμφωνίας για τις συναλλαγές στον τομέα των υπηρεσιών (GATS), η συμφωνία θα πρέπει να καλύπτει σημαντικό αριθμό τομέων και όλους τους τρόπους παροχής υπηρεσιών. Δεν θα πρέπει να υπάρχει εκ των προτέρων αποκλεισμός από το πεδίο εφαρμογής της συμφωνίας, με εξαίρεση τον αποκλεισμό των οπτικοακουστικών υπηρεσιών από τις δεσμεύσεις ελευθέρωσης των υπηρεσιών και των επενδύσεων, καθώς και των υπηρεσιών που παρέχονται και των δραστηριοτήτων που πραγματοποιούνται κατά την άσκηση κρατικής εξουσίας. Οι διαπραγματεύσεις θα πρέπει να αποσκοπούν στη σταδιακή και αμοιβαία ελευθέρωση των συναλλαγών στον τομέα των υπηρεσιών και των επενδύσεων με την κατάργηση των περιορισμών πρόσβασης στην αγορά και της εθνικής μεταχείρισης, πέραν των δεσμεύσεων των μερών στο πλαίσιο του ΠΟΕ και των προσφορών που υποβλήθηκαν στο πλαίσιο των διαπραγματεύσεων της συμφωνίας για τις συναλλαγές στον τομέα των υπηρεσιών. Η συμφωνία θα πρέπει να συμπεριλάβει κανόνες σχετικά με τις απαιτήσεις επιδόσεων όσον αφορά τις επενδύσεις.

               Επιπροσθέτως, η συμφωνία θα πρέπει να εμπεριέχει νέες ή ενισχυμένες κανονιστικές διατάξεις σε σύγκριση με τη συμφωνία GATS. Για το σκοπό αυτό, οι διαπραγματεύσεις θα πρέπει να καλύψουν ζητήματα, όπως:

               ·κανονιστικές διατάξεις σχετικά με τη διαφάνεια και την αμοιβαία αναγνώριση,

               ·οριζόντιες διατάξεις για τις εγχώριες ρυθμίσεις, π.χ. για τη διασφάλιση της αμεροληψίας και της προσήκουσας διαδικασίας όσον αφορά τις απαιτήσεις και διαδικασίες έκδοσης αδειών και πρόκρισης, και

               ·ρυθμιστικές διατάξεις για ειδικούς τομείς - μεταξύ άλλων για τις υπηρεσίες τηλεπικοινωνιών, τις χρηματοπιστωτικές υπηρεσίες, τις ταχυδρομικές υπηρεσίες και τις υπηρεσίες ταχυμεταφορών, καθώς και τις υπηρεσίες διεθνών θαλάσσιων μεταφορών.

               Στο πλαίσιο της αυξανόμενης ψηφιοποίησης του εμπορίου, οι διαπραγματεύσεις θα πρέπει να καταλήξουν σε κανόνες που να διέπουν το ηλεκτρονικό εμπόριο και τις διασυνοριακές ροές δεδομένων, τις ηλεκτρονικές υπηρεσίες εμπιστοσύνης και επαλήθευσης της ταυτότητας, τη μη ζητηθείσα πληροφόρηση σχετικά με άμεση εμπορική προώθηση, και θα πρέπει να εξετάσουν το ζήτημα του ψηφιακού προστατευτισμού και των αδικαιολόγητων απαιτήσεων εντοπισμού δεδομένων, ενώ δεν θα πρέπει να συμπεριλάβουν ούτε να επηρεάσουν τους κανόνες της ΕΕ για την προστασία προσωπικών δεδομένων.

               Η συμφωνία μπορεί να συμπεριλάβει δεσμεύσεις όσον αφορά τις διαδικασίες για την είσοδο και τη διαμονή φυσικών προσώπων για επιχειρηματικούς σκοπούς, σύμφωνα με τις δεσμεύσεις των μερών σχετικά με τον Τρόπο 4. Συγχρόνως, τίποτε στη συμφωνία δεν θα πρέπει να εμποδίζει τα μέρη να εφαρμόζουν τους εθνικούς τους νόμους, κανονισμούς και τις απαιτήσεις όσον αφορά την είσοδο και τη διαμονή, με την προϋπόθεση ότι δεν ακυρώνονται ούτε θίγονται τα οφέλη που απορρέουν από τη συμφωνία. Οι νόμοι, οι κανονισμοί και οι απαιτήσεις της ΕΕ και των κρατών μελών της όσον αφορά τις συνθήκες εργασίας και τα δικαιώματα των εργαζομένων εξακολουθούν να ισχύουν.

               Η συμφωνία θα πρέπει να επιβεβαιώσει εκ νέου το δικαίωμα της ΕΕ, των κρατών μελών της και των εθνικών, περιφερειακών και τοπικών αρχών να θεσπίζουν κανόνες εντός της επικράτειάς τους για την επίτευξη θεμιτών στόχων δημόσιας πολιτικής, όπως αυτών της προστασίας και προώθησης της δημόσιας υγείας, των κοινωνικών υπηρεσιών, της δημόσιας παιδείας, της ασφάλειας, του περιβάλλοντος, της δημόσιας ηθικής, της κοινωνικής προστασίας ή της προστασίας του καταναλωτή, της προστασίας της ιδιωτικής ζωής και των δεδομένων προσωπικού χαρακτήρα και της προώθησης και προστασίας της πολιτισμικής πολυμορφίας. Θα πρέπει να διαφυλαχθεί η υψηλή ποιότητα των δημόσιων υπηρεσιών της ΕΕ σύμφωνα με τη ΣΛΕΕ, και ιδίως το πρωτόκολλο αριθ. 26 για τις υπηρεσίες γενικού συμφέροντος, λαμβανομένων υπόψη των επιφυλάξεων της ΕΕ στον τομέα, συμπεριλαμβανομένης της GATS.

               Προστασία των επενδύσεων

               Η συμφωνία θα πρέπει να συμπεριλάβει:

               ·Προηγμένα, σαφώς καθορισμένα πρότυπα προστασίας, συμπεριλαμβανομένων διατάξεων για τη δίκαιη και ισότιμη μεταχείριση, την πλήρη προστασία και ασφάλεια, την εθνική μεταχείριση, τη μεταχείριση του μάλλον ευνοούμενου κράτους, την προστασία από την άμεση και έμμεση απαλλοτρίωση, τις δωρεάν μεταφορές, την αποζημίωση για απώλειες, την τήρηση γραπτών δεσμεύσεων, και

               ·προηγμένο δικαιοδοτικό μηχανισμό για την επίλυση διαφορών μεταξύ επενδυτών και κρατών, με σύσταση επενδυτικού δικαστηρίου και δευτεροβάθμιου μηχανισμού (Σύστημα Επενδυτικών Δικαστηρίων). Ο εν λόγω μηχανισμός θα πρέπει να διασφαλίζει πλήρη αμεροληψία και διαφάνεια των διαδικασιών επίλυσης διαφορών, να αποτρέπει τις αβάσιμες προσφυγές και να περιλαμβάνει ενδεδειγμένα εργαλεία για τη διευκόλυνση της φιλικής διευθέτησης απαιτήσεων.

               Οι διατάξεις για την προστασία των επενδύσεων θα πρέπει να εξασφαλίζουν ισχυρή προστασία των επενδυτών και των επενδύσεων, διασφαλίζοντας παράλληλα το δικαίωμα των μερών να θεσπίζουν κανόνες στην επικράτειά τους για την επίτευξη θεμιτών στόχων δημόσιας πολιτικής, όπως αυτών της προστασίας και προώθησης της δημόσιας υγείας, των κοινωνικών υπηρεσιών, της δημόσιας παιδείας, της ασφάλειας, του περιβάλλοντος, της δημόσιας ηθικής, της κοινωνικής προστασίας ή της προστασίας του καταναλωτή, της προστασίας της ιδιωτικής ζωής και των δεδομένων προσωπικού χαρακτήρα και της προώθησης και προστασίας της πολιτισμικής πολυμορφίας.

               Κινηση κεφαλαιων και Πληρωμες

               Η συμφωνία θα πρέπει να διατηρήσει διατάξεις για την πλήρη απελευθέρωση των τρεχουσών πληρωμών και κινήσεων κεφαλαίων και να συμπεριλάβει ρήτρα διατήρησης της ισχύουσας κατάστασης (ρήτρα «standstill»). Θα πρέπει να εμπεριέχει διατάξεις διασφάλισης και εκχώρησης (π.χ. όσον αφορά την οικονομική και νομισματική πολιτική της Ένωσης και το ισοζύγιο πληρωμών), οι οποίες θα είναι σύμφωνες με τις διατάξεις της ΣΛΕΕ για την ελεύθερη κυκλοφορία των κεφαλαίων.

               Η συμφωνία δεν θα αποκλείει την επιβολή εξαιρέσεων στην ελεύθερη κυκλοφορία των κεφαλαίων και πληρωμών εφόσον αιτιολογείται από τους σχετικούς κανόνες του ΠΟΕ.

               Δικαιωματα Διανοητικης Ιδιοκτησιας

               Η συμφωνία θα πρέπει να συμπληρώνει και να αξιοποιεί τη συμφωνία TRIPS, και να αποσκοπεί στην επίτευξη υψηλού επιπέδου προστασίας και εφαρμογής κάθε μορφής δικαιώματος διανοητικής ιδιοκτησίας.

               Σύμφωνα με τα παραπάνω, η συμφωνία θα πρέπει να καλύπτει γενικές διατάξεις όσον αφορά: τα δικαιώματα δημιουργού και τα συγγενικά δικαιώματα, τα βιομηχανικά σχέδια, την ευρεσιτεχνία, τις φυτικές ποικιλίες, την προστασία μη κοινοποιημένων πληροφοριών, συμπεριλαμβανομένου του εμπορικού απορρήτου, τις γεωγραφικές ενδείξεις (ΓΕ), καθώς και δεσμεύσεις για προσχώρηση και/ή συμμόρφωση με σχετικές πολυμερείς συμφωνίες και συμβάσεις, κατά περίπτωση.

               Η συμφωνία θα πρέπει να διασφαλίζει ενισχυμένη εφαρμογή των δικαιωμάτων διανοητικής ιδιοκτησίας, μεταξύ άλλων, στο ψηφιακό περιβάλλον και στα σύνορα.

               Όσον αφορά τις γεωγραφικές ενδείξεις, με βάση το υψηλό επίπεδο προστασίας των γεωγραφικών ενδείξεων για τους οίνους και τα αλκοολούχα ποτά που ήδη περιλαμβάνεται στην ισχύουσα συμφωνία, η εκσυγχρονισμένη συμφωνία θα πρέπει να προβλέπει άμεση προστασία μέσω συμφωνίας για τις περιλαμβανόμενες στους σχετικούς καταλόγους γεωγραφικές ενδείξεις αγροτικών προϊόντων/τροφίμων, σε υψηλό επίπεδο βάσει του άρθρου 23 της TRIPS (ακόμη και κατά των υπαινιγμών), ενισχυμένη επιβολή, εξαιρέσεις από τα δικαιώματα που απορρέουν από τα εμπορικά σήματα (συνύπαρξη), καθώς και τη δυνατότητα προσθήκης νέων γεωγραφικών ενδείξεων. Θα πρέπει να εξεταστούν ζητήματα που αφορούν προγενέστερα μεμονωμένα δικαιώματα, π.χ. όσον αφορά φυτικές ποικιλίες, εμπορικά σήματα, γενικές ή άλλες νόμιμες προγενέστερες χρήσεις.

               Επίσης, η συμφωνία θα πρέπει να επιδιώξει την καθιέρωση τακτικού διαλόγου/τη σύσταση ομάδων εργασίας σε θέματα διανοητικής ιδιοκτησίας, για να προωθήσει την ανταλλαγή πληροφοριών σχετικά με την αντίστοιχη νομοθετική πρόοδο, την ανταλλαγή εμπειρογνωσίας όσον αφορά την επιβολή, καθώς και τις διαβουλεύσεις σε σχέση με τρίτες χώρες.

               Δημοσιες συμβασεις

               Η συμφωνία θα πρέπει να επιδιώξει ενισχυμένη αμοιβαία πρόσβαση στις αγορές δημόσιων συμβάσεων από κεντρικές και περιφερειακές αρχές, καθώς και από κρατικές επιχειρήσεις και επιχειρήσεις με ειδικά ή αποκλειστικά δικαιώματα οι οποίες δραστηριοποιούνται στους τομείς των υπηρεσιών κοινής ωφελείας. Θα πρέπει να αποσκοπεί στο να συμπληρώσει την τρέχουσα κάλυψη της πρόσβασης στην αγορά, εξασφαλίζοντας μεταχείριση εξίσου ευνοϊκή με τη μεταχείριση που επιφυλάσσεται στους τοπικούς παρόχους. Οι προμήθειες αγαθών, υπηρεσιών και κατασκευαστικών υπηρεσιών θα πρέπει να καλύπτονται με περιορισμένες εξαιρέσεις και θα πρέπει επίσης να περιλαμβάνουν διαπραγματεύσεις για την ανάληψη δεσμεύσεων σχετικά με τις συμβάσεις παραχώρησης έργων, σύμφωνα με την αντίστοιχη νομοθεσία στον τομέα αυτό.

               Η συμφωνία θα πρέπει επίσης να αποσκοπεί στη βελτίωση των υφιστάμενων κανόνων και διατάξεων μέσω της εναρμόνισής τους με την αναθεωρημένη συμφωνία του ΠΟΕ για τις δημόσιες συμβάσεις και μέσω της καθιέρωσης νέων διατάξεων.

               Εμποριο και Ανταγωνισμος

               Η συμφωνία θα πρέπει να συμπεριλάβει ρυθμίσεις στους τομείς της αντιμονοπωλιακής πολιτικής και των συγκεντρώσεων, οι οποίες να ισχύουν για όλες τις επιχειρήσεις. Θα πρέπει να συμπεριλάβει γενικές αρχές επιβολής, μεταξύ άλλων, όσον αφορά τη διαφάνεια, την απουσία διακρίσεων, τον δίκαιο χαρακτήρα των διαδικασιών και την τήρηση της νομιμότητας.

               Η συμφωνία θα πρέπει επίσης να συμπεριλάβει διατάξεις σχετικά με τις επιδοτήσεις που καλύπτουν θέματα όπως η διαφάνεια, διαβουλεύσεις και διατάξεις για την αντιμετώπιση των πλέον στρεβλωτικών τύπων επιδοτήσεων. Οι διατάξεις σχετικά με τις διαβουλεύσεις θα πρέπει να εξαιρούν τις αγροτικές επιδοτήσεις. Η συμφωνία θα πρέπει να συμπεριλάβει ειδικούς κανόνες για τις κρατικές επιχειρήσεις, τις επιχειρήσεις που απολαμβάνουν ειδικά δικαιώματα ή προνόμια, καθώς και τα μονοπώλια, προκειμένου να διασφαλίζει ότι δεν στρεβλώνουν τον ανταγωνισμό και δεν δημιουργούν φραγμούς στο εμπόριο και στις επενδύσεις.

               Μικρες και μεσαιες επιχειρησεις

               Η συμφωνία θα πρέπει να συμπεριλάβει ειδικό κεφάλαιο για τις ΜΜΕ. Η συμφωνία θα πρέπει να συνδράμει τις ΜΜΕ ώστε να μπορούν να αξιοποιήσουν στο έπακρο τις ευκαιρίες που τους παρέχει η συμφωνία, μεταξύ άλλων, μέσω ρυθμίσεων ανταλλαγής πληροφοριών όσον αφορά τις απαιτήσεις πρόσβασης στην αγορά, καθώς και της κατάλληλης θεσμικής δομής.

               Εμποριο και Βιωσιμη αναπτυξη

               Η συμφωνία θα πρέπει να συμπεριλάβει διατάξεις σχετικά με εργασιακά θέματα και περιβαλλοντικές πτυχές του εμπορίου και της βιώσιμης ανάπτυξης, συναφείς σε ένα εμπορικό και επενδυτικό πλαίσιο. Θα πρέπει να συμπεριλάβει διατάξεις που προωθούν την τήρηση και την αποτελεσματική εφαρμογή των σχετικών διεθνώς συμφωνημένων αρχών και κανόνων, συμπεριλαμβανομένων των βασικών εργασιακών προτύπων και των θεμελιωδών συμβάσεων της Διεθνούς Οργάνωσης Εργασίας (ΔΟΕ), καθώς και των πολυμερών περιβαλλοντικών συμφωνιών, μεταξύ άλλων, των συμφωνιών για την κλιματική αλλαγή.

               Η συμφωνία θα πρέπει να επαναβεβαιώνει το δικαίωμα των μερών να θεσπίζουν κανόνες στον εργασιακό και περιβαλλοντικό τομέα, σύμφωνα με τις διεθνείς δεσμεύσεις τους, με στόχο υψηλά επίπεδα προστασίας. Θα πρέπει να συμπεριλάβει διατάξεις που να μην επιτρέπουν τη μείωση των επιπέδων προστασίας του εγχώριου εργατικού δυναμικού και του περιβάλλοντος για την ενθάρρυνση του εμπορίου και των επενδύσεων. Οι διατάξεις αυτές θα πρέπει να περιλαμβάνουν τη δέσμευση να μην υπάρχει παρέκκλιση από ούτε αδυναμία επιβολής της εθνικής εργατικής ή περιβαλλοντικής νομοθεσίας.

               Η συμφωνία θα πρέπει να προωθεί την αυξημένη συμβολή του εμπορίου και των επενδύσεων στη βιώσιμη ανάπτυξη, μεταξύ άλλων, σε τομείς όπως η διευκόλυνση του εμπορίου αγαθών και υπηρεσιών φιλικών προς το περιβάλλον και το κλίμα και η προώθηση εθελοντικών καθεστώτων εξασφάλισης της βιωσιμότητας, της εταιρικής κοινωνικής ευθύνης και της ισότητας των φύλων, λαμβάνοντας υπόψη τις διεθνώς αναγνωρισμένες πράξεις.

               Η συμφωνία θα πρέπει επίσης να εμπεριέχει δεσμεύσεις για την προώθηση του εμπορίου βιώσιμων φυσικών πόρων που αποκτήθηκαν με νόμιμα μέσα, ειδικότερα όσον αφορά τη βιοποικιλότητα, την άγρια ζωή, τα δασοκομικά προϊόντα και την αλιεία, και να καλύπτει τις σχετικές διεθνείς πράξεις και πρακτικές. Θα πρέπει επίσης να προωθεί το εμπόριο που ευνοεί την ανάπτυξη με χαμηλές εκπομπές διοξειδίου του άνθρακα και ανθεκτική στην κλιματική αλλαγή.

               Η συμφωνία θα πρέπει να προβλέπει κατάλληλες διατάξεις για την αποτελεσματική εφαρμογή και παρακολούθηση αυτών των διατάξεων, καθώς και διαδικασίες για τη διευθέτηση διαφορών που ενδέχεται να προκύψουν μεταξύ των μερών• θα πρέπει επίσης να προβλέπει τη συμμετοχή της κοινωνίας των πολιτών.

               Εμποριο και Διασταση του φυλου

               Η συμφωνία θα πρέπει να συμπεριλάβει διατάξεις για τη ρύθμιση των πτυχών της διάστασης του φύλου που σχετίζονται με το εμπόριο. Θα πρέπει να αναγνωρίζει την ανάγκη αύξησης των ευκαιριών για τις γυναίκες ώστε να αξιοποιούν τις οικονομικές ευκαιρίες που προκύπτουν ως αποτέλεσμα των ενισχυμένων εμπορικών σχέσεων των μερών μέσω της συμφωνίας.

               Ενεργεια και Πρωτες υλες

               Η συμφωνία θα πρέπει να συμπεριλάβει διατάξεις για τη ρύθμιση των πτυχών της ενέργειας και των πρώτων υλών που σχετίζονται με το εμπόριο και τις επενδύσεις. Οι διαπραγματεύσεις θα πρέπει να εξασφαλίσουν ένα ανοικτό, διαφανές, προβλέψιμο επιχειρηματικό περιβάλλον χωρίς διακρίσεις, να περιορίσουν τις πρακτικές που έχουν αρνητικές επιπτώσεις στον ανταγωνισμό και να αντιμετωπίσουν τις απαιτήσεις τοπικού περιεχομένου σε αυτούς τους τομείς. Η συμφωνία θα πρέπει επίσης να συμπεριλάβει κανόνες που υποστηρίζουν και προωθούν περαιτέρω το εμπόριο και τις επενδύσεις στον τομέα των ανανεώσιμων πηγών ενέργειας.

               Κανονιστικη συνοχη και Διαφανεια

               Η συμφωνία θα πρέπει να συμπεριλάβει εγκάρσιες διατάξεις για την κανονιστική συνοχή και τη διαφάνεια με στόχο τη θέσπιση και εφαρμογή αποτελεσματικών, οικονομικά αποδοτικών και πιο συμβατών ρυθμίσεων για τα προϊόντα και τις υπηρεσίες. Η συμφωνία θα πρέπει να συμπεριλάβει, μεταξύ άλλων, διατάξεις σχετικά με τη διενέργεια προκαταρκτικών διαβουλεύσεων για σημαντικές ρυθμίσεις, καθώς και ευκαιρίες για τη συμβολή των ενδιαφερόμενων μερών στην κατάρτιση ρυθμιστικών προτάσεων, τη δημοσίευση μέτρων που έχουν επιπτώσεις στο εμπόριο και στις επενδύσεις, την προώθηση της ανταλλαγής πληροφοριών, καθώς και την προώθηση της χρήσης ορθών ρυθμιστικών πρακτικών, όπως η εκτίμηση επιπτώσεων των κανονιστικών ρυθμίσεων και η εκ των υστέρων αξιολόγηση.

               Καταπολεμηση της Διαφθορας

               Η συμφωνία θα πρέπει να συμπεριλάβει ειδικές διατάξεις για την αντιμετώπιση και την πρόληψη της διαφθοράς στον τομέα του εμπορίου και των επενδύσεων. Οι διατάξεις αυτές θα πρέπει να βασίζονται σε ευρωπαϊκά και διεθνώς συμφωνημένα πρότυπα και συμφωνίες για την πάταξη της διαφθοράς.

               Επιλυση διαφορων μεταξυ κρατων και Διαμεσολαβηση

               Η συμφωνία θα πρέπει να συμπεριλάβει αποτελεσματικό και δεσμευτικό μηχανισμό επίλυσης διαφορών μεταξύ κρατών με ταχεία διαδικασία, ιδίως όσον αφορά τη σύνθεση και τη διενέργεια των εργασιών της ομάδας διαιτησίας. Ο μηχανισμός επίλυσης διαφορών θα πρέπει να είναι διαφανής, ανοικτός και καινοτόμος. Θα πρέπει να συμπεριλάβει διατάξεις για ευέλικτο και ταχύ μηχανισμό διαμεσολάβησης.

               Γενικες εξαιρεσεις

               Η συμφωνία θα πρέπει να συμπεριλάβει γενικές εξαιρέσεις, μεταξύ άλλων, όσον αφορά την ασφάλεια, το ισοζύγιο πληρωμών, την προληπτική εποπτεία και τη φορολογία, με βάση τα σχετικά άρθρα των συμφωνιών του ΠΟΕ.

               Αλλοι τομεις

               Κατόπιν ανάλυσης της Επιτροπής, προηγούμενης διαβούλευσης με την επιτροπή εμπορικής πολιτικής και σύμφωνα με τις Συνθήκες της ΕΕ, η συμφωνία μπορεί να συμπεριλάβει διατάξεις όσον αφορά άλλους τομείς που σχετίζονται με το εμπόριο και τις επενδύσεις, αν κατά τη διάρκεια των διαπραγματεύσεων τα μέρη εκφράσουν αμοιβαίο ενδιαφέρον σχετικά με αυτό.

               IV. Γενικο Θεσμικο Πλαισιο

               Η συμφωνία θα πρέπει να συμπεριλάβει διατάξεις για τη θεσμική δομή, βασιζόμενη σε και αναπτύσσοντας περαιτέρω ισχύουσες ρυθμίσεις και πρακτικές.

               Το Συμβούλιο Σύνδεσης θα πρέπει να διατηρήσει τον ρόλο του ως ανώτατου οργάνου της εκσυγχρονισμένης συμφωνίας, αρμόδιου για τη γενική εποπτεία της εφαρμογής της. Προτείνεται να προσαρμοστεί η συχνότητα των συνεδριάσεων του Συμβουλίου βάσει κοινής συμφωνίας των μερών.

               Η Επιτροπή Σύνδεσης θα πρέπει να διατηρήσει τον καίριο ρόλο της που συνίσταται στη διασφάλιση της εφαρμογής της συμφωνίας. Η συμφωνία θα πρέπει να προσδιορίσει τρόπους για να καταστήσει αποτελεσματικότερο το έργο της Επιτροπής Σύνδεσης, να προωθήσει συνέργειες και να αυξήσει τον δυναμισμό, στο πλαίσιο του ρόλου της να επικουρεί το Συμβούλιο Σύνδεσης κατά την εκτέλεση των καθηκόντων του. Είναι πιθανόν να συγκροτηθούν υποεπιτροπές και ομάδες εργασίας για συγκεκριμένα θέματα.

               Η συμφωνία θα πρέπει να προβλέπει ειδικές συνεδριάσεις επί εμπορικών θεμάτων στο πλαίσιο της Επιτροπής Σύνδεσης που συστήνεται στο πλαίσιο της συμφωνίας («Επιτροπή Σύνδεσης εμπορικών θεμάτων») για την παρακολούθηση της εφαρμογής των εμπορικών και επενδυτικών διατάξεων της συμφωνίας. Είναι πιθανόν να συγκροτηθούν υποεπιτροπές σε συγκεκριμένους τομείς, κατά περίπτωση, οι οποίες θα υπάγονται στην Επιτροπή Σύνδεσης εμπορικών θεμάτων. Η Επιτροπή Σύνδεσης εμπορικών θεμάτων θα πρέπει να υποβάλλει έκθεση στο Συμβούλιο Σύνδεσης.

               Η Κοινοβουλευτική Επιτροπή Σύνδεσης θα πρέπει να διατηρήσει τον ρόλο της και να αποτελέσει φόρουμ διακοινοβουλευτικής συνεργασίας για τα μέλη του Ευρωπαϊκού Κοινοβουλίου και του Εθνικού Κογκρέσου της Χιλής.

               Η Μικτή Συμβουλευτική Επιτροπή θα πρέπει να διατηρηθεί για να εκφράζει τη γνώμη της κοινωνίας των πολιτών και των κοινωνικών εταίρων κατά την εφαρμογή της νέας συμφωνίας.

               V. Γενικες και τελικες διαταξεις

               Κατά παρέκκλιση του μηχανισμού επίλυσης διαφορών για το εμπόριο και τα συναφή εμπορικά θέματα, η συμφωνία θα πρέπει να συμπεριλάβει διατάξεις σχετικά με τη μη εκπλήρωση των υποχρεώσεων που απορρέουν από τη συμφωνία, καθώς και τη δυνατότητα αναστολής της συμφωνίας εν όλω ή εν μέρει, σε περίπτωση παραβίασης των ουσιωδών στοιχείων αυτής. Καμία διάταξη της παρούσας συμφωνίας δεν θα πρέπει να θίγει τη νομοθεσία της ΕΕ που διέπει την πρόσβαση του κοινού στα επίσημα έγγραφα.

                     (1)

                        ΕΕ L 352 της 30/12/2002, σ. 1.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 23.5.2018
            COM(2018) 416 final
            Σύσταση για
            ΣΥΣΤΑΣΗ ΤΟΥ ΣΥΜΒΟΥΛΙΟΥ
            σχετικά με το εθνικό πρόγραμμα μεταρρυθμίσεων της Ουγγαρίας για το 2018και τη διατύπωση γνώμης του Συμβουλίου σχετικά με το πρόγραμμα σύγκλισης της Ουγγαρίας για το 2018

               Σύσταση για

               ΣΥΣΤΑΣΗ ΤΟΥ ΣΥΜΒΟΥΛΙΟΥ

               σχετικά με το εθνικό πρόγραμμα μεταρρυθμίσεων της Ουγγαρίας για το 2018

                  και τη διατύπωση γνώμης του Συμβουλίου σχετικά με το πρόγραμμα σύγκλισης της Ουγγαρίας για το 2018

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,

               Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών
                  1
               , και ιδίως το άρθρο 9 παράγραφος 2,

               Έχοντας υπόψη τη σύσταση της Ευρωπαϊκής Επιτροπής
                  2
               ,

               Έχοντας υπόψη τα ψηφίσματα του Ευρωπαϊκού Κοινοβουλίου
                  3
               ,

               Έχοντας υπόψη τα συμπεράσματα του Ευρωπαϊκού Συμβουλίου,

               Έχοντας υπόψη τη γνώμη της Επιτροπής Απασχόλησης,

               Έχοντας υπόψη τη γνώμη της Οικονομικής και Δημοσιονομικής Επιτροπής,

               Έχοντας υπόψη τη γνώμη της Επιτροπής Κοινωνικής Προστασίας,

               Έχοντας υπόψη τη γνώμη της Επιτροπής Οικονομικής Πολιτικής,

               Εκτιμώντας τα ακόλουθα:

               (1)Στις 22 Νοεμβρίου 2017, η Επιτροπή ενέκρινε την ετήσια επισκόπηση της ανάπτυξης, με την οποία σηματοδοτήθηκε η έναρξη του Ευρωπαϊκού Εξαμήνου του 2018 σχετικά με τον συντονισμό των οικονομικών πολιτικών. Λήφθηκε δεόντως υπόψη ο ευρωπαϊκός πυλώνας κοινωνικών δικαιωμάτων που διακηρύχθηκε από το Ευρωπαϊκό Κοινοβούλιο, το Συμβούλιο και την Επιτροπή στις 17 Νοεμβρίου 2017. Οι προτεραιότητες της ετήσιας επισκόπησης της ανάπτυξης εγκρίθηκαν από το Ευρωπαϊκό Συμβούλιο στις 22 Μαρτίου 2018. Στις 22 Νοεμβρίου 2017, βάσει του κανονισμού (ΕΕ) αριθ. 1176/2011, η Επιτροπή ενέκρινε επίσης την έκθεση του μηχανισμού επαγρύπνησης, στην οποία η Ουγγαρία δεν συγκαταλέγεται μεταξύ των κρατών μελών για τα οποία επρόκειτο να πραγματοποιηθεί εμπεριστατωμένη επισκόπηση.

               (2)Η έκθεση χώρας του 2018 για την Ουγγαρία
                  4
                δημοσιεύτηκε στις 7 Μαρτίου 2018. Στην έκθεση αξιολογήθηκε η πρόοδος της Ουγγαρίας όσον αφορά την εφαρμογή των ειδικών ανά χώρα συστάσεων που εκδόθηκαν από το Συμβούλιο στις 11 Ιουλίου 2017, η συνέχεια που δόθηκε στις συστάσεις που είχαν εκδοθεί κατά τα προηγούμενα έτη και η πρόοδος της Ουγγαρίας ως προς την επίτευξη των εθνικών στόχων της στρατηγικής «Ευρώπη 2020».

               (3)Στις 30 Απριλίου 2018, η Ουγγαρία υπέβαλε το εθνικό πρόγραμμα μεταρρυθμίσεων για το 2018 και το πρόγραμμα σύγκλισης για το 2018. Προκειμένου να ληφθεί υπόψη η διασύνδεσή τους, τα δύο προγράμματα αξιολογήθηκαν ταυτοχρόνως.

               (4)Οι σχετικές ειδικές ανά χώρα συστάσεις ελήφθησαν υπόψη κατά τον προγραμματισμό των Ευρωπαϊκών Διαρθρωτικών και Επενδυτικών Ταμείων για την περίοδο 2014-2020. Όπως προβλέπεται στο άρθρο 23 του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου
                  5
               , όπου είναι αναγκαίο για τη στήριξη της εφαρμογής σχετικών συστάσεων του Συμβουλίου, η Επιτροπή μπορεί να ζητήσει από ένα κράτος μέλος να επανεξετάσει και να προτείνει τροποποιήσεις του οικείου συμφώνου εταιρικής σχέσης και των σχετικών προγραμμάτων. Η Επιτροπή έχει παράσχει περαιτέρω λεπτομέρειες για τον τρόπο με τον οποίο θα κάνει χρήση αυτής της διάταξης σε κατευθυντήριες οδηγίες σχετικά με την εφαρμογή των μέτρων που συνδέουν την αποτελεσματικότητα των Ευρωπαϊκών Διαρθρωτικών και Επενδυτικών Ταμείων με τη χρηστή οικονομική διακυβέρνηση
                  6
               .

               (5)Η Ουγγαρία υπάγεται επί του παρόντος στο προληπτικό σκέλος του Συμφώνου Σταθερότητας και Ανάπτυξης και υπόκειται στον κανόνα για το χρέος. Στο πρόγραμμα σύγκλισης για το 2018, η κυβέρνηση σχεδιάζει επιδείνωση του ονομαστικού ελλείμματος από 2,0 % το 2017 σε 2,4 % το 2018 και σταδιακή βελτίωση στη συνέχεια σε 0,5 % του ΑΕΠ έως το 2022. Ο μεσοπρόθεσμος δημοσιονομικός στόχος —που συνίσταται σε διαρθρωτικό έλλειμμα 1,5 % του ΑΕΠ— σχεδιάζεται να επιτευχθεί έως το 2020. Με βάση το εκ νέου υπολογισθέν διαρθρωτικό ισοζύγιο
                  7
               , ο μεσοπρόθεσμος δημοσιονομικός στόχος αναμένεται να επιτευχθεί έως το 2022. Σύμφωνα με το πρόγραμμα σύγκλισης, ο δείκτης χρέους της γενικής κυβέρνησης ως προς το ΑΕΠ αναμένεται να μειωθεί σταδιακά σε επίπεδο ελαφρώς κάτω από το 60 % έως τα τέλη του 2022. Το μακροοικονομικό σενάριο στο οποίο στηρίζονται οι εν λόγω δημοσιονομικές προβολές είναι ευνοϊκό, γεγονός που δημιουργεί σημαντικούς κινδύνους για την υλοποίηση των στόχων για το έλλειμμα.

               (6)Το πρόγραμμα σύγκλισης για το 2018 αναφέρει ότι η δημοσιονομική επίπτωση των μέτρων ασφαλείας που ελήφθησαν το 2017 είναι σημαντική και παρέχει επαρκή στοιχεία για την έκταση και τη φύση αυτού του πρόσθετου δημοσιονομικού κόστους. Σύμφωνα με την Επιτροπή, οι επιλέξιμες πρόσθετες δαπάνες ανήλθαν το 2017 σε 0,17 % του ΑΕΠ για τα μέτρα ασφαλείας. Οι διατάξεις του άρθρου 5 παράγραφος 1 και του άρθρου 6 παράγραφος 3 του κανονισμού (ΕΚ) αριθ. 1466/97 καλύπτουν αυτές τις πρόσθετες δαπάνες, διότι η σοβαρότητα της τρομοκρατικής απειλής συνιστά ασυνήθη περίσταση, ο αντίκτυπός της στα δημόσια οικονομικά της Ουγγαρίας είναι σημαντικός και δεν θα διακυβευόταν η βιωσιμότητα με το να επιτραπεί προσωρινή απόκλιση από την πορεία προσαρμογής για την επίτευξη του μεσοπρόθεσμου δημοσιονομικού στόχου. Ως εκ τούτου, η απαιτούμενη προσαρμογή για την επίτευξη του μεσοπρόθεσμου δημοσιονομικού στόχου για το 2017 έχει μειωθεί, προκειμένου να ληφθεί υπόψη το εν λόγω πρόσθετο κόστος.

               (7)Στις 12 Ιουλίου 2016, το Συμβούλιο συνέστησε στην Ουγγαρία να επιτύχει ετήσια δημοσιονομική προσαρμογή 0,6 % του ΑΕΠ για την επίτευξη του μεσοπρόθεσμου δημοσιονομικού στόχου το 2017 εκτός εάν ο μεσοπρόθεσμος δημοσιονομικός στόχος μπορούσε να επιτευχθεί με μικρότερη προσπάθεια. Με βάση τα απολογιστικά στοιχεία για το 2017 διαπιστώθηκε ότι η Ουγγαρία παρουσιάζει σημαντική απόκλιση από την πορεία προσαρμογής για την επίτευξη του μεσοπρόθεσμου δημοσιονομικού στόχου. Σύμφωνα με το άρθρο 121 παράγραφος 4 της ΣΛΕΕ και το άρθρο 10 παράγραφος 2 του κανονισμού (ΕΚ) αριθ. 1466/97 του Συμβουλίου, η Επιτροπή εξέδωσε προειδοποίηση προς την Ουγγαρία, στις 23 Μαΐου 2018, ότι το 2017 παρατηρήθηκε σημαντική απόκλιση από την πορεία προσαρμογής για την επίτευξη του μεσοπρόθεσμου δημοσιονομικού στόχου. Στις XX Ιουνίου, το Συμβούλιο εξέδωσε μεταγενέστερη σύσταση με την οποία επιβεβαιώνει την ανάγκη η Ουγγαρία να λάβει τα αναγκαία μέτρα για να διασφαλίσει ότι ο ονομαστικός ρυθμός αύξησης των καθαρών πρωτογενών δημόσιων δαπανών
                  8
                δεν θα υπερβεί το 2,8 % το 2018, ποσοστό που αντιστοιχεί σε ετήσια διαρθρωτική προσαρμογή ύψους 1 % του ΑΕΠ. Με βάση τις εαρινές προβλέψεις της Επιτροπής του 2018, υπάρχει κίνδυνος απόκλισης από τη συνιστώμενη προσπάθεια.

               (8)Το 2019, λόγω του δείκτη χρέους της γενικής κυβέρνησης της Ουγγαρίας άνω του 60 % του ΑΕΠ και του προβλεπόμενου κενού παραγωγής της τάξης του 2,3 %, ο ονομαστικός ρυθμός αύξησης των καθαρών πρωτογενών δημόσιων δαπανών δεν θα πρέπει να υπερβεί το 3,9 %, σύμφωνα με τη διαρθρωτική προσαρμογή ύψους 0,75 % του ΑΕΠ που προκύπτει από τον πίνακα απαιτήσεων βάσει του Συμφώνου Σταθερότητας και Ανάπτυξης. Με βάση τις εαρινές προβλέψεις της Επιτροπής του 2018, υπάρχει κίνδυνος σημαντικής απόκλισης από την απαίτηση αυτή το 2019. Συνολικά, το Συμβούλιο είναι της γνώμης ότι θα χρειαστούν σημαντικά περαιτέρω μέτρα από το 2018 για τη συμμόρφωση με τις διατάξεις του Συμφώνου Σταθερότητας και Ανάπτυξης, λαμβανομένης υπόψη της έντονης επιδείνωσης των δημοσιονομικών προοπτικών, σύμφωνα με τη σύσταση που απευθύνθηκε στην Ουγγαρία στις XX Ιουνίου 2018 με σκοπό τη διόρθωση της σημαντικής παρατηρηθείσας απόκλισης από την πορεία προσαρμογής για την επίτευξη του μεσοπρόθεσμου δημοσιονομικού στόχου.

               (9)Το συνολικό ποσοστό απασχόλησης έχει βελτιωθεί σημαντικά και η ευνοϊκή οικονομική τάση προσφέρει τη δυνατότητα επανένταξης ιδίως ανέργων στην αγορά εργασίας. Το χάσμα απασχόλησης μεταξύ των δύο φύλων είναι ευρύ, ιδίως στην ηλικιακή ομάδα των 25-39 ετών, το οποίο μπορεί εν μέρει να εξηγηθεί από την περιορισμένη προσφορά ποιοτικών υπηρεσιών παιδικής φροντίδας. Το ποσοστό συμμετοχής παιδιών ηλικίας κάτω των 3 ετών σε υπηρεσίες παιδικής φροντίδας βρίσκεται πολύ κάτω από τον στόχο της Βαρκελώνης και τον μέσο όρο της ΕΕ. Μολονότι το πρόγραμμα δημοσίων έργων παραμένει η κύρια ενεργητική πολιτική για την αγορά εργασίας, η σημαντική μείωση του αριθμού των συμμετεχόντων σε αυτό αποτελεί θετική εξέλιξη. Ωστόσο, το πρόγραμμα εξακολουθεί να μην είναι επαρκώς στοχευμένο και η αποτελεσματικότητά του όσον αφορά την επανένταξη των συμμετεχόντων στην ανοικτή αγορά εργασίας συνεχίζει να είναι περιορισμένη, λαμβανομένης υπόψη της κατάστασης στην αγορά εργασίας. Οι ενεργητικές πολιτικές για την αγορά εργασίας που επικεντρώνονται περισσότερο στην αναβάθμιση των δεξιοτήτων και την επανεκπαίδευση δεν έχουν αναπτυχθεί επαρκώς.

               (10)Το ποσοστό των ατόμων που αντιμετωπίζουν κίνδυνο φτώχειας και κοινωνικού αποκλεισμού μειώθηκε σε 26,3 % το 2016, αλλά παραμένει πάνω από τον μέσο όρο της ΕΕ. Τα παιδιά, σε γενικές γραμμές, είναι περισσότερο εκτεθειμένα στη φτώχεια απ’ ό,τι άλλες ηλικιακές ομάδες. Το επίπεδο των παροχών ελάχιστου εγγυημένου εισοδήματος είναι κάτω από το 50 % του ορίου φτώχειας για ένα μόνο νοικοκυριό, με αποτέλεσμα να συγκαταλέγεται μεταξύ των χαμηλότερων στην ΕΕ. Η επάρκεια των επιδομάτων ανεργίας είναι πολύ χαμηλή: η μέγιστη διάρκεια των 3 μηνών κατατάσσεται ως η μικρότερη στην ΕΕ και αντιπροσωπεύει μόνο περίπου το ένα τέταρτο του μέσου χρόνου που χρειάζονται οι άνεργοι για να βρουν εργασία. Επιπλέον, τα επίπεδα πληρωμών είναι μεταξύ των χαμηλότερων στην ΕΕ.

               (11)Οι ουγγρικές δομές και διαδικασίες κοινωνικού διαλόγου εξακολουθούν να είναι ανεπαρκώς ανεπτυγμένες και δεν επιτρέπουν την ουσιαστική συμμετοχή των κοινωνικών εταίρων στη χάραξη και την εφαρμογή πολιτικών. Οι ανεπάρκειες όσον αφορά τη συμμετοχή των ενδιαφερόμενων φορέων και η περιορισμένη διαφάνεια έχουν επιπτώσεις στη βάση τεκμηρίωσης και στην ποιότητα της χάραξης πολιτικής, με αποτέλεσμα να δημιουργείται αβεβαιότητα για τους επενδυτές και να επιβραδύνεται η σύγκλιση.

               (12)Έχουν εφαρμοστεί μέτρα για τη βελτίωση του φορολογικού συστήματος, αλλά εξακολουθούν να υπάρχουν ορισμένα προβλήματα. Η φορολογική επιβάρυνση της εργασίας, αν και μειώνεται, εξακολουθεί να είναι υψηλή σε σύγκριση με τις υπόλοιπες χώρες της ΕΕ, ιδίως για ορισμένες ομάδες χαμηλού εισοδήματος. Η συνολική πολυπλοκότητα του φορολογικού συστήματος, σε συνδυασμό με τη συνεχιζόμενη ύπαρξη τομεακών φόρων, εξακολουθεί να αποτελεί αδυναμία. Απαιτούνται μέτρα κατά των στρατηγικών επιθετικού σχεδιασμού των φορολογουμένων για να εμποδίζονται οι στρεβλώσεις του ανταγωνισμού μεταξύ των επιχειρήσεων, να εξασφαλίζεται η δίκαιη μεταχείριση των φορολογουμένων και να προστατεύονται τα δημόσια οικονομικά. Οι δευτερογενείς επιπτώσεις των στρατηγικών επιθετικού σχεδιασμού των φορολογουμένων μεταξύ των κρατών μελών απαιτούν συντονισμένη δράση των εθνικών πολιτικών για να συμπληρωθεί η νομοθεσία της ΕΕ. Στην Ουγγαρία σημειώνονται σχετικά υψηλές εισροές και εκροές κεφαλαίων μέσω οντοτήτων ειδικού σκοπού, που είναι αποσυνδεδεμένες από την πραγματική οικονομία. Η μη παρακράτηση φόρου στην πηγή επί εξερχόμενων (από κατοίκους της ΕΕ προς κατοίκους τρίτων χωρών) πληρωμών μερισμάτων, τόκων και δικαιωμάτων από εταιρείες με έδρα στην Ουγγαρία μπορεί να έχει ως αποτέλεσμα την πλήρη αποφυγή της φορολόγησης αυτών των καταβολών, εάν δεν υπόκεινται επίσης σε φορολογία στη δικαιοδοσία του αποδέκτη τους. Η Επιτροπή επισημαίνει ότι η Ουγγαρία αναγνωρίζει ότι οι εξερχόμενες πληρωμές μπορεί να οδηγήσουν σε επιθετικό φορολογικό σχεδιασμό σε περίπτωση κατάχρησής τους. Με βάση τις πρόσφατες ανταλλαγές πληροφοριών, η Επιτροπή θα συνεχίσει τον εποικοδομητικό της διάλογο για την καταπολέμηση των στρατηγικών επιθετικού σχεδιασμού των φορολογουμένων.

               (13)Τα κανονιστικά εμπόδια στον τομέα των υπηρεσιών, και ιδίως στο λιανικό εμπόριο, έχουν επιπτώσεις στις επιδόσεις του τομέα και παρεμποδίζουν την αποτελεσματική ανακατανομή των πόρων, την παραγωγικότητα και την καινοτομία. Υπάρχει η συνεχής τάση να ανατίθενται ορισμένες υπηρεσίες σε κρατικές επιχειρήσεις που έχουν δημιουργηθεί ειδικά για τον σκοπό αυτόν, σε βάρος του ελεύθερου ανταγωνισμού. Ο απρόβλεπτος χαρακτήρας του νομοθετικού πλαισίου αποτελεί επίσης πρόβλημα, ιδίως στον τομέα του λιανικού εμπορίου, ο οποίος τα τελευταία έτη βρίσκεται αντιμέτωπος με συχνές αλλαγές των κανονιστικών ρυθμίσεων. Δεδομένου ότι οι προτεινόμενες κανονιστικές ρυθμίσεις συχνά προσαρμόζονται με βάση τον κύκλο εργασιών ή το εμβαδόν, επηρεάζουν κυρίως τις ξένες αλυσίδες λιανικής πώλησης. Έτσι αυξάνεται η αβεβαιότητα των επιχειρήσεων και μπορεί να αποθαρρύνονται οι επενδύσεις. Είναι αναγκαία η ύπαρξη σταθερού κανονιστικού περιβάλλοντος που ευνοεί τον ανταγωνισμό. Η περιοριστική ρύθμιση επαγγελμάτων παραμένει σε υψηλά επίπεδα στην Ουγγαρία, ιδίως όσον αφορά βασικά επαγγέλματα όπως οι λογιστικές και νομικές υπηρεσίες.

               (14)Εξακολουθούν να υπάρχουν ανησυχίες όσον αφορά την πρόληψη και τη δίωξη της διαφθοράς. Σύμφωνα με διάφορους δείκτες, η έκθεση της Ουγγαρίας στη διαφθορά φαίνεται να έχει αυξηθεί τα τελευταία έτη και οι κίνδυνοι διαφθοράς θα μπορούσαν να επηρεάσουν αρνητικά το αναπτυξιακό δυναμικό της χώρας. Η λειτουργία της εισαγγελικής αρχής έχει ζωτική σημασία για την καταπολέμηση της διαφθοράς και της νομιμοποίησης εσόδων από παράνομες δραστηριότητες και, ενώ τα μέτρα για την καταπολέμηση της διαφθοράς μικρής κλίμακας φαίνεται να έχουν εφαρμοστεί με κάποια επιτυχία, δεν δίνεται αρκετή έμφαση στην έναρξη ερευνών σε υποθέσεις υψηλού επιπέδου. Η περιορισμένη διαφάνεια και οι περιορισμοί όσον αφορά την πρόσβαση στην πληροφόρηση εμποδίζουν περαιτέρω την εφαρμογή μέτρων για την πρόληψη της διαφθοράς. Έχουν γίνει σημαντικά βήματα όσον αφορά τις δημόσιες συμβάσεις, αλλά υπάρχει περιθώριο για περαιτέρω βελτίωση της διαφάνειας και του ανταγωνισμού στις διαδικασίες διαγωνισμών.

               (15)Τα εκπαιδευτικά αποτελέσματα όσον αφορά τις βασικές δεξιότητες είναι πολύ πιο κάτω από τον μέσο όρο της ΕΕ, ιδίως για τα παιδιά που προέρχονται από μειονεκτικό κοινωνικοοικονομικό περιβάλλον. Οι μαθητές κατευθύνονται πρόωρα σε διάφορους τύπους σχολείων, με τεράστιες διαφορές στα εκπαιδευτικά αποτελέσματα και τις διαδρομές απασχόλησης. Τα μειονεκτούντα παιδιά, συμπεριλαμβανομένων των παιδιών Ρομά, τείνουν να συγκεντρώνονται σε επαγγελματικές σχολές δευτεροβάθμιας εκπαίδευσης που χαρακτηρίζονται από χαμηλότερα επίπεδα βασικών δεξιοτήτων και υψηλότερα ποσοστά σχολικής διαρροής, και τα άτομα που τελειώνουν αυτά τα σχολεία έχουν κατά μέσο όρο χαμηλότερες αποδοχές. Το ποσοστό πρόωρης εγκατάλειψης του σχολείου αυξήθηκε σε 12,4 % κατά μέσο όρο και είναι ιδιαίτερα υψηλό μεταξύ των παιδιών Ρομά. Οι εν λόγω προκλήσεις είναι ιδιαίτερα πιεστικές στο πλαίσιο της ποιοτικής και χωρίς αποκλεισμούς εκπαίδευσης. Η μείωση των υποψηφίων και τα υψηλά ποσοστά διαρροής στην τριτοβάθμια εκπαίδευση θα περιορίσουν περαιτέρω τα ποσοστά πτυχιούχων σε μια περίοδο κατά την οποία η ζήτηση για εργατικό δυναμικό υψηλής ειδίκευσης αυξάνεται.

               (16)Εξακολουθούν να διαπιστώνονται πενιχρά αποτελέσματα στον τομέα της υγείας, που επιδεινώνονται από τους ανθυγιεινούς τρόπους ζωής, με αρνητικό αντίκτυπο στο ανθρώπινο κεφάλαιο. Τα χαμηλά επίπεδα δαπανών ιατροφαρμακευτικής περίθαλψης σε συνδυασμό με τη μη αποδοτική κατανομή των πόρων, περιορίζουν την αποτελεσματικότητα του ουγγρικού συστήματος ιατροφαρμακευτικής περίθαλψης. Το γεγονός αυτό, σε συνδυασμό με τον υψηλό βαθμό εξάρτησης από τις άμεσες πληρωμές από τους ασθενείς, έχει αρνητικές επιπτώσεις από την άποψη της ισότητας στην έγκαιρη πρόσβαση σε οικονομικά προσιτή, προληπτική και θεραπευτική ιατροφαρμακευτική περίθαλψη καλής ποιότητας. Η έλλειψη εργαζομένων στον τομέα της ιατροφαρμακευτικής περίθαλψης εμποδίζει επίσης την πρόσβαση σε περίθαλψη, παρόλο που οι πρόσφατες μισθολογικές αυξήσεις έχουν αμβλύνει αυτό το πρόβλημα. Οι τρέχουσες μεταρρυθμιστικές προσπάθειες εστιάζονται στην καταπολέμηση της υπερβολικής χρήσης των υπηρεσιών νοσοκομειακής περίθαλψης, η κύρια αιτία της οποίας είναι ότι οι πάροχοι πρωτοβάθμιας περίθαλψης δεν διαθέτουν τα κατάλληλα μέσα για να λειτουργούν ως ρυθμιστές. Ο περαιτέρω εξορθολογισμός της χρήσης των νοσοκομειακών πόρων, σε συνδυασμό με στοχευμένες επενδύσεις για την ενίσχυση των υπηρεσιών πρωτοβάθμιας περίθαλψης, θα καταστήσουν δυνατή τη μείωση των διαφορών όσον αφορά την πρόσβαση σε περίθαλψη, θα οδηγήσουν σε αύξηση της αποδοτικότητας και θα βελτιώσουν ουσιαστικά τα αποτελέσματα στον τομέα της υγείας.

               (17)Στο πλαίσιο του Ευρωπαϊκού Εξαμήνου του 2018, η Επιτροπή προέβη σε ολοκληρωμένη ανάλυση της οικονομικής πολιτικής της Ουγγαρίας και τη δημοσίευσε στην έκθεση του 2018 για τη χώρα. Επίσης, αξιολόγησε το πρόγραμμα σύγκλισης για το 2018 και το εθνικό πρόγραμμα μεταρρυθμίσεων για το 2018, καθώς και τη συνέχεια που δόθηκε στις συστάσεις που είχαν απευθυνθεί προς την Ουγγαρία κατά τα προηγούμενα έτη. Η Επιτροπή έλαβε υπόψη όχι μόνον τη συνάφειά τους για την άσκηση βιώσιμης δημοσιονομικής και κοινωνικοοικονομικής πολιτικής στην Ουγγαρία, αλλά και τη συμμόρφωσή τους με τους κανόνες και τις κατευθύνσεις της Ένωσης, δεδομένης της ανάγκης ενδυνάμωσης της συνολικής οικονομικής διακυβέρνησης της Ένωσης, μέσω της συνεκτίμησης στοιχείων σε ενωσιακό επίπεδο κατά τη διαμόρφωση μελλοντικών εθνικών αποφάσεων.

               (18)Υπό το πρίσμα της αξιολόγησης αυτής, το Συμβούλιο εξέτασε το πρόγραμμα σύγκλισης για το 2018 και η γνώμη
                  9
                του αποτυπώνεται ιδίως στη σύσταση 1 κατωτέρω.

               ΣΥΝΙΣΤΑ στην Ουγγαρία να λάβει μέτρα το 2018 και το 2019 προκειμένου:

               1.Το 2018, να εξασφαλίσει τη συμμόρφωση με τη σύσταση του Συμβουλίου της XX Ιουνίου 2018 με σκοπό τη διόρθωση της σημαντικής απόκλισης από την πορεία προσαρμογής για την επίτευξη του μεσοπρόθεσμου δημοσιονομικού στόχου. Το 2019, να διασφαλίσει ότι ο ονομαστικός ρυθμός αύξησης των καθαρών πρωτογενών δημόσιων δαπανών δεν θα υπερβεί το 3,9 %, ποσοστό που αντιστοιχεί σε ετήσια διαρθρωτική προσαρμογή ύψους 0,75 % του ΑΕΠ.

               2.Να συνεχίσει να απλουστεύει το φορολογικό σύστημα, ιδίως με τη μείωση των τομεακών φόρων. Να βελτιώσει την ποιότητα και τη διαφάνεια της διαδικασίας λήψης αποφάσεων μέσω του αποτελεσματικού κοινωνικού διαλόγου και της συμμετοχής άλλων ενδιαφερόμενων φορέων και με τακτικές, κατάλληλες εκτιμήσεις επιπτώσεων. Να ενισχύσει το πλαίσιο καταπολέμησης της διαφθοράς, να εντείνει τις προσπάθειες δίωξης και να βελτιώσει τη διαφάνεια και τον ανταγωνισμό στις δημόσιες συμβάσεις, μεταξύ άλλων, καθιστώντας προσβάσιμα από το κοινό τα δεδομένα που συγκεντρώνονται από το σύστημα ηλεκτρονικών δημόσιων συμβάσεων. Να ενισχύσει τον ανταγωνισμό, την κανονιστική σταθερότητα και τη διαφάνεια στον τομέα των υπηρεσιών, ιδίως στο λιανικό εμπόριο.

               3.Να αποδεσμεύσει τα αποθέματα εργατικού δυναμικού βελτιώνοντας την ποιότητα των ενεργητικών πολιτικών για την αγορά εργασίας. Να βελτιώσει τα εκπαιδευτικά αποτελέσματα και να αυξήσει τη συμμετοχή των μειονεκτουσών ομάδων, ιδίως των Ρομά, στην κανονική ποιοτική και χωρίς αποκλεισμούς εκπαίδευση. Να βελτιώσει την επάρκεια και την κάλυψη της κοινωνικής πρόνοιας και των επιδομάτων ανεργίας.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        ΕΕ L 209 της 2.8.1997, σ. 1.

                     (2)

                        COM(2018) 416 final.

                     (3)

                        P8_TA(2018)0077 και P8_TA(2018)0078.

                     (4)

                        SWD(2018) 215 final.

                     (5)

                        Κανονισμός (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 του Συμβουλίου (ΕΕ L 347 της 20.12.2013, σ. 320).

                     (6)

                        COM(2014) 494 final.

                     (7)

                        Κυκλικά προσαρμοσμένο ισοζύγιο, μη συνυπολογιζομένων έκτακτων και άλλων προσωρινών μέτρων, όπως υπολογίσθηκε εκ νέου από την Επιτροπή με χρησιμοποίηση της από κοινού συμφωνηθείσας μεθοδολογίας.

                     (8)

                        Οι καθαρές πρωτογενείς δημόσιες δαπάνες αποτελούνται από τις συνολικές δημόσιες δαπάνες εξαιρουμένων των δαπανών για τόκους, των δαπανών για προγράμματα της Ένωσης που αναπληρώνονται στο σύνολό τους από ενωσιακά κονδύλια και των αλλαγών μη διακριτικής ευχέρειας στη χρηματοδότηση των παροχών ανεργίας. Ο εθνικά χρηματοδοτούμενος ακαθάριστος σχηματισμός παγίου κεφαλαίου εξομαλύνεται σε περίοδο τεσσάρων ετών. Συνυπολογίζονται τα μέτρα διακριτικής ευχέρειας ή οι αυξήσεις εσόδων που είναι υποχρεωτικές διά νόμου. Τα έκτακτα μέτρα τόσο στο σκέλος των εσόδων όσο και στο σκέλος των δαπανών συμψηφίζονται.

                     (9)

                        Δυνάμει του άρθρου 5 παράγραφος 2 του κανονισμού (ΕΚ) αριθ. 1466/97 του Συμβουλίου.